text: Վերջապես. Հայ ցանցառները իրան դավադիտ արին։ Այսօր իր ստանդարդ ճառն էր կարդում սակայն լիքը ժամանակ հատկացրեց սերվեր սայդ կոդին։ Հարութը այնտեղ լիներ լիքը բավարարված իրան կզգար։ Այսպիսով՝ ա) ֊ ոչ ազատ ջավա սկրիպտը չարիք է։ Ու չկա մեխանիզմ բրաուզերին ասել՝ ուզում եմ միայն ֆրի ջս կատարես։ Կամ պիտի անջատես, կամ պիտի օգտագործես։ բ) ֊ ԾԱ որպես ծառայություն (software as a service) վաբշե չարիք է։ ԾԱ-ն որին դու տալիս ես (ընդ որում ինքդ քո բարի կամքով) քո դեյթան որ այն մշակի (չգիտես ինչպես) ու տա քեզ։ Ասում ա եթե փրոփրայաթարի սոֆթը կարաս վ պրինցիպե դիզասմ անել, ու գոնե փորձել հասկանալ ինչ ա անում, ապա սերվերի վրա վոոբշե չգիտես ինչ ա անելու։ Ու եթե փրոփրայաթարի սոֆթը գողանում ա քեզանից տվյալներ, ապա ստեղ ինքդ ես իրան տալիս տվյալներդ։ Եզրակացություններ. Գուգլ դոքսը չար է։ Ու քանզի նույնը հնարավոր է անել լոկալ եւ ազատ ԾԱ-ի օգնությամբապա՝ էդպես ել արեք։ Եվս այլ եզրակացություն, իմը։ Ես ճիշտ էի որ տղեքին ասում էի ձեր բառարանը լավ եք արել սքան եք արել, լավ եք արել գցել եք ինտերնետներ որ մենք օգտվենք, բայց եկեք ձեր սքան արածի տեքստը շեյր արեք, ես իրանից իմ համար Սթարդիքթի կամ այլ ազատ ֆորմատի բառարան սարքեմ օգտվեմ։ Ասենք ինչպես այ այս բառարաններով մարդիկ են օգտվում։ Ասացին՝ չէ, մեզ պետք ա մեր սայթ մարդիկ մտնեն։ Անցյալ անգամ կամ ինքը նե տո էր ասում կամ իրան ենք սխալ հասկացել։ գ) ֊ եթե ասենք տեքստ ես կարդում, ասենք օնլայն գրադարանում, կամ բլոգում՝ քեզ սկզբունքորեն չպետք ա հետաքրքրի ինչ ա սերվեր սայդ աշխատում ԱյԱյԷս, թե ԱյԱյԷն։ Քանզի քեզ պետք ա տեղեկատվություն, տեքստ, նկար՝ դու իրանց ստանում ես։ Էլի կրկնեց. ազատությունը էդպիսի բան ա, որ եթե չեզ պաշտպանում, տենդենց կա կորցնել։ Պատմեց որ քանզի Լինուսը (մր Թորվալդս) թքաց ունի ազատության վրա (դազնթ քեյր էբաութ ֆրիդըմ) իրա կերնելի մեջ մի վախտ փրոփրայաթարի կոդ կա՝ ֆիրմվերը։ Ու հարց առաջացավ դահլիճում՝ արդյո՞ք դա ջփլ վայալեյշն չէ, ու ինչի դատերով չի քարշ տվել դեռ Լինուսին։ Պատասխանեց որ շատ կուզենար սակայն խախութ վիճակ ա որովհետեւ մի կողմից Լինուսենք ասում են դե նենց չի որ էդ կերնելի մաս ա, ու առհասարակ ինքը մեյն պրոցեսորի վրա չի կատարվում, ու առանձին ծրագիր ա, ու նենց ա որ շատ բարդ կլինի իրանց ստիպել իրանք էդպես չանեն։ Բայց ինքը ՌՄՍ-ը վիպիլիված ա անում Լինուսի կերնելներից էդպիսի կտորներ ու առաջարկում GnewSence-ում։ (ի դեպ ասեմ որ ծրագիր կա՝ վռմս, այսինքն վիրչուալ ռմս, որը գտնում ու անինսթալ ա անում ոչ ազատ ԾԱ ։Ճ) Մի քանի հարց հնչեց՝ ինչպե՞ս աշխատել փող։ Դե իրա ստանդարտ բաները պատմեց՝ ծախի, աջակցություն տրամադրի, պատվերով բան գրի, սկզբունքորեն նույնը էլի ինչպես եւ ոչ ազատ ԾԱ-ի դեպքում։ Մեկը ասաց՝ «բայց պատվիրատուները հանաձայն չեն որ մենք ազատ ԾԱ գրենք կարող ա»։ Սթոլմանը պատասխանեց՝ «մի գրի, ես չեմ գրում ոչ ազատ ԾԱ։ Եթե դու ընտրություն ունես գրել ոչ ազատ ԾԱ թե չգրել, ապա ճիշտ ա չգրելը ընտրել, որովհետեւ հակառակ դեպքում, եթե գրում ես, ապա դու անում ես աշխարհը ավելի վատ տեղ։ Իսկ եթե չգրես, մի հատ բիդլոկոդեր ծրագրավորող քիչ կլինի, ու աշխարհը առանձնապես բան չի կորցնի։» Դե, ավելի կոնկրետ ասեց՝ «եթե չես կարողանում նենց գործ կպցնել որ ազատ ԾԱ գրես, ապա արի դու պրագրամիստ մի եղի, էլի լիքը այլ գործեր կան, արի դու այլ բան արա»։ Ես ասացի. «փաստորեն, ասենք ես պատվեր ունեմ ծրագրի, գրում եմ, փողս ստանում եմ, շեյր եմ անում որպես Ֆրի։ Այլ տղա, էլի պատվեր ունի, գրում ա, իրա փողը ստանում ա։ Հետո մի այլ պատճեն ա վաճառում, հետո մի այլ։ Ու տենց ա ստացվում որ ինքը մի քանի անգամ շատ ա փող աշխատում քան ես, եթե ես շեյր եմ անում իմ գործը որպես ֆրի։ Նա այդ իրավունքը ունի, ու ստացվում ա, որ օրենքը իրան ավելի լավ դրության մեջ ա դնում, աջակցում ա։ Հիմա ո՞նց ես կարծում, արժի՞ որ օրենքով արգելված լինի փրոփրայաթարի սոֆթվար գրելը»։ Ասում ա՝ «դե, կատարյալ աշխարհում, այո, ես կարծում եմ, որ սոֆթը պիտի միմիայն ազատ լինել։ բայց ես այժմ դեմ եմ այդպիսի օրենքներին, որոնք կարգելեն փրոփրայաթարի սոֆթ գրելը, որովհետեւ հասարակությունը դրան պատրաստ չէ ու դա չի գործի միեւնույն է, իսկ պատմությունը ցույց ա տալիս, որ եթե ինչ որ բան փաստացի չի աշխատի, իմաստ չունի էդպիսի օրենքներ ընդունել»։ տես. Սթոլման վս մարիհուանայի արգելքներ։ Բացի դրանից, երբ հարցս տալիս էի, արդեն մտածեցի, որ իրականում, եթե իրա ու իմ ծրագիրը նույն ֆունկցիոնալը ունեն, ապա իրականում նա չի կարողանա վաճառել իր ծրագիրը, որովհետեւ իմը արդեն ազատ ա, էն ա իմը կվերցնեն։ Իսկ եթե իմը վերցնեն, արդեն եթե աջակցություն պետք գա, ապա սկզբից բնականաբար ինձ կդիմեն, ու էդպես էլ կշարունակվի, որովհետեւ ես չեմ ուզենա որ իրան դիմեն, ու լավ աջակցություն կապահովվեմ։ Ասացի՝ «իսկ էն քո արտիստների աջակցության գաղափարները կարծու՞մ ես արժի կիրառել ԾԱ-ի ոլորտում»։ Ուրեմն կարճ ասեմ, անցյալ անգամ պատմեց, որ արվեստ սիրում ա, սակայն կրկին խնդիր ունի տարածելու հետ։ Ո՞նց ընկերոջը գիրք չտա, կամ դիսկ, կամ կինո։ Բայց այդ դեպքում ո՞նց նկարիչը/երաժիշտը/գրողը ապրի։ Ասում ա, եկեք տաքս մտածենք, որ հասարակությունը վճարի որպես արվեստի աջակցություն։ Ու էդ փողից տանք արտիստներին՝ ըստ նրանց պուպուլարության։ Բայց ոչ գծային. ասենք եթե այս երգիչը հազար անգամ ավելի պուպուլար ա քան այս երգիչը, ապա սրան տալիս ենք հարյուր անգամ շատ փող քան նրան։ Ոչ հազար։» Հա, ասաց՝ չէ, չեմ կարծում որ ազատ ԾԱ-ի դեպքում էդ գործող կլինի, որովհետեւ չես կարող հետեւել ու կշռադատել թե ով ա ինչքան ներդրում ունեցել ԾԱ-ի մեջ, այնքան քոնթրիբյութըր կա, ու քոնթրիբյուշն, որ շունը տիրոջը չի ճանաչում։ Ու քանզի նա ասաց որ «փրոփրայաթարի սոֆթ գրելը չարիք ա» ես նրան հարցրեցի։ (Լեւ, ուշադրություն, էդ դու՞ էի՞ր ասում ինձ որ ես կորպորածիվ եմ ու չեմ հետեւում ազատության արժեքներիս) – Պարոն Սթոլման։ Ես ունեմ երկու գործի առաջարկ. աշխատել որպես ծրագրամիստ ու գրել փրոփրայաթարի կոդ, կամ աշխատել որպես վարչապետ ադմին ու վաճառել, փաստորեն ոչ իմ գրած կոդը, այլ իմ արված սպասարկությունը, աջակցությունը։ Ո՞րն ա էթիկլի լավ։ – Ասեց՝ անշուշտ ադմինությունը պիտի ընտրես, քանզի դու էդպես դու լավ բան կանես, ու ոչ մի վատ բան դրանով չես անում, իսկ փրոփրայաթարի կոդ գրելը՝ չարիք ա։ Տակ շտո ապեր, դու որ դարձար կորպորածիվ ու եկար մեր մոտ աշխատելու, այ դու հիմա չարություններ ես անում։ Ու բնավ ոչ ես։ Ես բարի եմ, իմ գործը բարի է ու ես տարածում եմ լույս եւ գիտելիք աջակցում եմ մարդկանց, ի տարբերություն քեզ, ագահ եւ չար փրոպրիետարշիկին։ Ու դու լուչշը գնաս գցվես քեզ ավելի լավ գործ գտնես որ բարին տարածես։ Իսկ այսօրվա ադորաբլ ԳՆՈՒ-ն գնաց Ինսծիգեյթ։ (ծ-ով ա որովհետեւ ես ել եմ ինձ իդենտիֆիկացնում ինստիգեյթի հետ, իսկ ինքդ քեզ հումորով վերաբերվելը լավ ա, ու կավելացնեմ որ հումորը եւ ուժը հաճախ կողք կողքի են լինում) ՀՈւռռռաաաա, ընկերներ։ Ես իրան հաճախ կտեսնեմ էլի։ Սթոլմանը իրա վրա գրեց՝ «հափի հաքինգ»։ Դե ջիջիլ։ ու տենց


source: fineweb

text: Լոնդոնի Չելսիի ու Ֆրանսիայի հավաքականի հարձակվող Լոիկ Ռեմին կարող է կարիերան շարունակել Մոսկվայի «Սպարտակում»։ «Հարձակվող ձեռք բերելը մեր գլխավոր նպատակն է։ Թեկնածուներից մեկը Լոիկ Ռեմին է»,- ասել է ակումբի ներկայացուցիչը «ՏԱՍՍ» գործակալությանը տված հարցազրույցում՝ չցանկանալով հայտնել իր անունը։ Այսօր տեղի է ունեցել ակումբի տնօրենների խորհրդի նիստը, որում էլ քննարկվել է տրանսֆերային քաղաքականությունը։ Նշենք, որ տարատեսակ լուրեր են շրջանառվում, որ «Սպարտակը» մտադիր է հրաժարվել Յուրա Մովսիսյանի ծառայություններից, ինչի պատճառով էլ ակումբը նոր հարձակվող է փնտրում։


text: «Հաց բերող» անվամբ հայտնի Արթուր Սարգսյանի խափանման միջոցը փոխելու 26 պատգամավորների դիմումը քննարկման փուլում է, որոշում առայժմ չի կայացվել: Այս մասին «Ազատությանը» հայտնեցինց գլխավոր դատախազության հանրային կապերի բաժնից։ Արթուր Սարգսյանը փետրվարի 10-ից անժամկետ հացադուլ է հայտարարել եւ չնայած առողջության վատթարացմանը, հրաժարվում է տեղափոխվել քաղաքացիական հիվանդանոց: Այժմ նա դատապարտյալների հիվանդանոցում է։ Ազատության հրապարակում մի խումբ ակտիվիստներ փետրվարի 27-ից շուրջօրյա նստացույց են անում՝ պահանջելով անհապաղ ազատ արձակել Սարգսյանին։ Օրեր առաջ 26 խորհրդարանականներ նամակ էին հղել գլխավոր դատախազին՝ խնդրելով իրենց երաշխավորությամբ կալանքից ազատել «Սասնա ծռեր» զինված խմբին օժանդակելու համար մեղադրվող Արթուր Սարգսյանին: Վերջինիս, հիշեցնենք, հաջողվել էր իր ավտոմեքենայով ճեղքել ոստիկանական պատնեշն ու սնունդ տանել «Սասնա ծռեր» զինված խմբի անդամներին, որոնք 2016-ի հուլիսի 17-ին Երեւանում գրավել էին ոստիկանության ՊՊԾ գնդի տարածքը։ Այնտեղից նա դուրս էր եկել զինված խմբի անդամների հանձնվելու օրը՝ հուլիսի 31-ին։ Նրան եւս կալանավորել էին, սակայն, անցած դեկտեմբերի վերջին, հաշվի առնելով առողջական վիճակը, ազատ էին արձակել: Ըստ փաստաբանների, «Հաց բերողը» մի շարք լուրջ հիվանդություններ ունի, մինչդեռ, փետրվարի 9-ին նրան ՀՔԾ-ի միջնորդությամբ դարձյալ կալանավորեցին: ՀՔԾ-ն կալանքի հիմք էր համարել այն, որ Սարգսյանը փետրվարի 3-ին չէր ներկայացել քննչական մարմին: Մինչդեռ, Սարգսյանի փաստաբանի հավաստմամբ, իրենք քննիչին նախապես տեղյակ էին պահել չներկայանալու մասին եւ առաջարկել՝ փոխել հանդիպման օրը: Մարդու իրավունքների պաշտպանի ներկայացուցիչները, այդ թվում նաեւ բժիշկը այսօր հերթական անգամ այցելել են «Դատապարտյալների հիվանդանոց» քրեակատարողական հիմնարկում պահվող եւ հացադուլ հայտարարած Արթուր Սարգսյանին: ՄԻՊ աշխատակազմի փոխանցմամբ, ուսումնասիրվել է նրա առողջական վիճակը, համապատասխան բժշկական փաստաթղթերն ու պահման պայմանները:


text: ՄԱՅԻՍԻ 18, 2015 ՀԱՐԱՎԱՅԻՆ ԿՈՐԵԱ 2015 թ. մայիսի 12-ին Գվանջու նահանգային դատարանը սահմանեց, որ երեք Եհովայի վկաները անմեղ են զորակոչից խուսափելու մեղադրանքից։ Ավագ դատավոր Չոյ Չանգ-սեոկը իր դատավճռում նշեց, որ «անհրաժեշտ է խղճի ազատությունը եւ երկիրը պաշտպանելու պարտքը մեկնաբանել Սահմանադրությանը ներդաշնակ»։ Նա ավելացրեց. «Երբ հիմնարար իրավունքները բախվում են այլ սահմանադրական շահերին, ինչպիսին է քաղաքացիական պարտքը, տեղին է օրենքը այնպես մեկնաբանել, որ երկու շահերն էլ հնարավորինս պաշտպանվեն»։ Ակնկալվում է, որ դատախազը 7 օրվա ընթացքում կբողոքարկի դատավճիռը։


text: Ստեֆան ՇՈՒԼՑ Ռոբոտներ, ավտոմատացում, արհեստական բանականություն։ Մեքենաները փոխարինում են մարդկանց՝ զբաղեցնելով միլիոնավոր աշխատատեղեր. սա օրհնությու՞ն է, թե՞ անեծք։ Մասաչուսեթսի տեխնիկական համալսարանում կազմակերպված միջոցառումներից մեկի ժամանակ «Quartz» տեխնիկական բլոգի լրագրող Քրիստոֆեր Միմսը անսպասելիորեն հանդիպեց Baxter-ին՝ մի մեքենայի, որը տեսանելի ապագայում համաշխարհային աշխատաշուկան զգալիորեն ալեկոծելու ներուժ ունի։«Մարդ աշխատող»-ին՝ Homo Ergaster-ին, փոխարինելու եկած ռոբոտներին նվիրված իր հոդվածում Միմսը նկարագրում է ռոբոտին՝ գրելով, որ մարդկային կերպարանք նմանակող ռոբոտի գլխամասում տեղադրված էկրանի վրա դիտողին են նայում զույգ արտահայտիչ աչքեր, որոնք էլ ստեղծում են մեքենայի՝ մարդկային լեզուն հասկանալու համոզիչ պատրանք։ Միմսը այնուհետեւ մոտենում է Baxter-ին եւ վերջինիս ձեռքը տանում դեպի փոքր առարկաներով լի արկղը։ Մեքենայի մատներն անմիջապես վերցնում են փոքր առարկաներից մեկը։ Լրագրողը շարունակում է խնդիրներ առաջադրել ռոբոտին՝ նրան ուղեկցելով դեպի սեղանը, իսկ Baxter-ը հաջողությամբ կատարում է իրեն տրված խնդիրը՝ վերցրած առարկան անվնաս դնելով սեղանին։ Ռոբոտն անհամբեր շարունակում է կիրառել խնդրի կատարման նոր մոդելը. այն շարունակ վերադառնում է դեպի արկղը, վերցնում այնտեղից նոր առարկա, բերում եւ դասավորում սեղանի վրա։ Նրա համար բնավ խնդրահարույց չէ այն հանգամանքը, որ արկղում առկա օբյեկտները տարբեր չափսեր եւ քաշեր ունեն։ Շուտով խելացի մեքենան բարեխղճորեն ավարտին է հասցնում աշխատանքը, որը կրում է նույն բնույթը, ինչ, օրինակ, Amazon ծառայության պահեստի բանվորի աշխատանքը։ Փաստորեն վայրկյանների ընթացքում արհեստական բանականությունը կարողանում է ըմբռնել աշխատանքի բնույթը եւ հաջողությամբ լուծում տալ իրեն առաջադրված խնդրին։ Անցյալի օրինակները հուշում են, որ ավտոմատացման եւ թվայնացման սպասվող ալիքներն այս անգամ էլ սկզբունքորեն փոփոխելու են աշխատաշուկան, եւ դա տեղի է ունենալու շատ ավելի արագ, քան մենք սպասում ենք։ Այս ոլորտի մասնագետների շրջանում թեժ բանավեճեր են ընթանում այն հարցի շուրջ, թե ինչպես է նշված երեւույթն ազդում ժամանակակից հասարակության վրա։ Արդյո՞ք պետք է սպասել զանգվածային գործազրկության, աղքատության եւ հասարակական կյանքի լայնածավալ աղավաղումների։ Թե՞ ընդհակառակը՝ մոտենում է մի դարաշրջան, երբ մարդը վերջապես կարող է իրեն լիարժեք մարդ զգալ. չէ՞ որ որքան սակավ է կենսաապահովման համար աշխատանքի վրա ծախսվող ժամանակը, այնքան ավելի շատ ժամանակ կարելի է հատկացնել ինքնազարգացման եւ կայացման գործընթացներին։ Ինչո՞վ է առանձնանում աշխատաշուկայի ներկայիս հեղաշրջումը Առաջին անգամը չէ, որ համաշխարհային աշխատաշուկան ալեկոծումների շեմին է հայտնվում։ Մինչ այժմ արդիականացման բոլոր փուլերում ժամացույցի պես գործել է մի անխախտ օրինաչափություն. ավտոմատացման յուրաքանչյուր նոր աստիճան առաջ է բերել սկզբունքորեն նոր եւ բարձրակարգ աշխատատեղեր, որոնք փոխարինել են հին սերնդի միօրինակ եւ առողջության համար հաճախ ոչ բարենպաստ պայմաններ ապահովող աշխատատեղերին։ Այսպես, դեռեւս 200 տարի առաջ ամերիկացիների 70%-ն աշխատում էր ֆերմաներում, այնինչ այսօր վիճակագրական այդ տվյալն ունի 1% արժեքը։ Աշխատանքի բնույթի փոփոխումը կատարվում է հետեւյալ մոդելով. մինչ մեքենաները ստանձնում են վարելահողերի խնամքի ողջ լայնածավալ աշխատանքը, նախկին դաշտային բանվորները այժմ սկսում են աշխատել կոմբայնների եւ տրակտորների արտադրամասերում։ Եվ անգամ մինչ ռոբոտներն են ստանձնում արտադրամասերում ապրանքների թողարկման ողջ գործընթացը, նախկին արտադրող բանվորներն այժմ սկսում են զբաղվել այդ մեքենաների սպասարկմամբ եւ խնամքով։ Արդիականացման գործընթացի արդյունքում ստեղծվում են մի շարք նոր բնույթի աշխատանքներ, ինչպիսին են թունաքիմիկատների մասնագետի, կարտոֆիլի լոգիստի կամ ագրարային մթերքների կայքի վեբ-դիզայների աշխատանքները։ Ինչպես կարծում է ՄՏՀ փորձագետ եւ «Մեքենաների երկրորդ դարաշրջանը. ինչպես է թվային հեղափոխությունը փոփոխելու բոլորիս կյանքերը» գրքի համահեղինակ Էդրյու ՄաքԱֆին, արդիանականացման այս փուլում մեքենաները ոչ միայն կարողանում են շատ ավելի խճճված ու բարդ խնդիրներ կատարել, այլեւ փոխարինում են մարդկանց անգամ հոգեւոր, ստեղծագործական բաղադրիչներ պարունակոր աշխատավայրերում։ Ինքնակառավարման համակարգերն այնքան են կատարելագործվել, որ Boeing 787 ինքնաթիռը կարողանում է առանց մարդկային միջամտության ինքնուրույն վայրէջք կատարել, իսկ առաջիկա տասնամյակների ընթացքում նման համակարգեր կտեղադրվեն նաեւ խոշոր բեռնատարներ մեքենաների եւ տաքսիների մեջ։ Թռչող անօդաչու սարքերն արդեն իսկ առաքում են նամակներ, պիցցա եւ ամենատարբեր կապոցներ։ Եվ մինչ արհեստակցական միությունները բանավիճում են, օրինակ, մաքրման ոլորտում նվազագույն խելամիտ աշխատավարձի չափաքանակի վերաբերյալ, արդեն իսկ տեխնոլոգիական ընկերությունները փորձարկումներ են անում պատուհաններ եւ սանհանգույցներ մաքրող ռոբոտների ստեղծման ուղղությամբ։ Անգամ երրորդ աշխարհի երկրներում արդեն իսկ կարելի է ձեռք բերել ամենօրյա օգտագործման փոշեկուլ-ռոբոտ` ընդամենը 89 եվրո արժողությամբ։ Ֆինանսական ընկերությունների շրջանում արդեն իսկ նկատելի է չաթ-բոթերին որպես ֆինանսական խորհրդատու օգտագործելու միտումը։ Սակավ չեն օրինակները, երբ կիրառվում են այնպիսի համակարգչային ծրագրեր, որոնք ճշգրտորեն արձանագրում են ֆինանսական ձեռնարկատերերի կողմից բանկային օրենսդրության խախտումների դեպքերը եւ այդ մասին հայտնում ղեկավարությանը։ Այսպիսի խելացի մեքենաների եւ ծրագրային ապահովման արդյունքում մենեջմենթի եւ խորհրդատվության ոլորտի բազմաթիվ մարդկային աշխատանքներ դառնում են ոչ ձեռնտու։ Հիվանդանոցներում քաղցկեղի ախտորոշման համար արդեն իսկ կիրառվում է IBM ընկերության արտադրության Watson արհեստական բանականության մոդելը, եւ անգամ որոշ վիրահատություններ կատարվում են ռոբոտների միջոցով։ IT ոլորտի հսկա Alphabet ընկերությունը պատրաստվում է իր Google Talk չաթ-ծառայության միջոցով նոր սերնդի թեժ գիծ ստեղծել, որի շրջանակներում սպառողների հարցերին հնարավորության դեպքում պատասխանելու է արհեստական բանականությունը։ Եթե սպառողի հարցը չափազանց բարդ լինի ռոբոտի համար, այդ դեպքում միայն օգնության կհասնի մարդ-օպերատորը։ Ինչպես գրում է «Wired» ամսագրի հիմնադիր Քեվին Քելլին, այսօր անգամ ստեղծագործական մասնագիտությունների տեր մարդիկ ապահովագրված չեն իրենց մասնագիտական ոլորտների ռոբոտացումից։ Որոշ համակարգիչներ օր օրի կարողանում են հեղինակել ավելի որակյալ երգեր, ոտանավորներ եւ անգամ վեպեր ու հոդվածներ։ Աշխատանքային ոլորտի այսպիսի լայնամասշտաբ վերափոխումներն այս կամ այն կերպ ազդում են բոլոր մասնագիտությունների վրա։ Օքսֆորդի համալսարանում արված հետազոտություններից մեկի արդյունքում պարզվել է, որ ԱՄՆ-ում տարածված 702 հիմնարար մասնագիտությունների 47%-ը ենթակա է կրճատման կամ վերափոխման։ Այսինքն՝ վերափոխումներն անմասն չեն թողնում եւ ոչ մի ոլորտ՝ սկսած գյուղատնտեսությունից եւ արդյունաբերությունից մինչեւ սպասարկում եւ այլեւայլ ծառայություններ։ Ավելի արագ, ավելի էժան, ավելի խելացի Արդեն այսօր արդյունաբերական ռոբոտները մատչելի են ոչ միայն ամենաբարձր միջին աշխատավարձ ունեցող երկրներում, այլեւ զարգացող երկրներում։ Չինաստանում վերջին տասնամյակի ընթացքում արդյունաբերական ոլորտի բազմաթիվ աշխատատեղեր են կրճատվել։ Այդ երկրի հարավում տեղակայված էլեկտրական մասեր արտադրող ընկերություններից մեկն արդեն իսկ կառուցել է մի գործարան, որտեղ ռոբոտները կատարում են մարդկային աշխատանքի 90%-ը։ «Boston Consulting Group» կազմակերպության վերլուծության համաձայն՝ արդյունաբերական ռոբոտների գները շարունակելու են նվազել։ Արդեն 2025 թվականին նման մեքենաների կիրառումը կարող է շահավետ լինել այնպիսի երկրներում, ինչպիսին, օրինակ, Մեքսիկան է։ Դա, բնականաբար, ունենալու է աննախադեպ սոցիալական հետեւանքներ. զարգացող երկրներում հատկապես ցավոտ խնդիր է համարվում ցածր որակավորում ունեցող մասնագետների կամ ընդհանրապես որակավորում չունեցողների զբաղվածության խնդիրը, որոնց վերապատրաստելը բավականին բարդ գործընթաց է։ Իսկ մեքենաներն ավելի արագ եւ որակով կարող են կատարել նույն աշխատանքը՝ առանց վերապատրաստման եւ վարձատրելու անհրաժեշտության։ Ռոբոտների արտադրությանը զուգընթաց կտրուկ զարգացում է ապրում նաեւ արհեստական բանականությունը։ Մերօրյա գերհամակարգիչներն ընդունակ են այսպես կոչված «նեյրոնային ցանցերի» միջոցով վերարտադրել մարդկային ուղեղի կառուցվածքը եւ գործունեության մոդելները, ինչը նրանց թույլ է տալիս ինքնուրույն սովորել։ Համակարգչային բանականության բարձր մակարդակը լավագույնս ի ցույց դրվեց «Deepmind» ձեռնարկության արտադրության համակարգչի կողմից տարեսզբին «գո» խաղի լավագույն վարպետներին պարտության մատնելու իրադարձությամբ։ Չինաստանում ծագած այս հնագույն խաղը մեծ մտավոր լարում է պահանջում. այնքան մեծ է հնարավոր քայլերի քանակը, որ անգամ վարպետները երբեմն բնազդաբար են քայլեր կատարում, եւ անգամ բարձր արդյունավետությամբ համակարգիչները տարիներ շարունակ չէին կարողանում հաշվարկել գոյի բոլոր հնարավոր քայլերի տարբերակները։ Մասնագետները կարծում էին, որ դեռեւս երկար տարիներ են պահանջվելու, մինչ համակարգիչը կկարողանա գոյի շրջանակներում գերազանցել մարդուն։ Այսպիսով, խելացի մեքենաների լայնածավալ կիրառումը կարող է ազդել մարդկային գործունեության այնպիսի ոլորտների վրա, ինչպիսին են, օրինակ, մարդկային ռեսուրսների կառավարումը, աշխատավարձերի վճարումը, ձեռնարկատիրական գործունեությունը, դրանց ուսումնասիրման արդյունքները եւ այլն։ Ապագայի մասնագիտությունները Ի՞նչ հետեւանքներ կարող է ունենալ աշխատանքային ոլորտների հետեւողական մեքենայացումը։ Որոշ փորձագետներ գտնում են, որ ապագայում նոր մարդկային մասնագիտություններ եւ աշխատատեղեր են ստեղծվելու։ Ապագայի մասնագիտությունները դուրս են երեւակայության սահմաններից։ «Boston Consulting Group»-ի վերլուծաբան Էլիսոն Սանդերը գտնում է, որ ներքոհիշյալ մասնագիտությունները շուտով մեծ տարածում են գտնելու. ծերացման կանխման մասնագետ, վիրտուալ իրականություններում ծավալվող պատմվածքների հեղինակ, քաղաքային ֆերմեր, ընտանի կենդանիների հոգեբան, ինչպես նաեւ համակարգչային ու ծրագրային մասնագետների ողջ աստղաբույլը, որի մեջ են ներառվում նաեւ ռոբոտների սպասարկման ոլորտի մասնագետները։ «Wired»-ի հեղինակ Քելլին գրում է. «Մեր ապագայի եկամուտները կախված են նրանից, թե որքան արդյունավետ մենք կհամագործակցենք ռոբոտների հետ»։ Այլ մասնագետներ տրամադրված են ավելի հոռետեսորեն։ Այսպես, Հարվարդի համալսարանի պրոֆեսոր, ԱՄՆ-ի նախկին ֆինանսների նախարար Լարրի Սամմերսը կարծիք է հայտնում, որ ավելի շատ հին մասնագիտություններ են վերանում, քան ստեղծվում են նորերը։ Իսկ վերջինիս կոլեգան՝ պրոֆեսոր Գաութամ Մուկունդան, իրավացիորեն կարծում է, որ աշխատողները պետք է մշտապես բարձրացնեն իրենց որակավորման մակարդակը, որպեսզի խուսափեն ռոբոտների կողմից փոխարինվելու վտանգից։ Այնինչ՝ վերապատրաստումը թանկ արժե։ Այդպիսով, ամենեւին չի բացառվում, որ շուտով այլեւս շահութաբեր չի լինի աշխատողների հետագա վերապատրաստման վրա միջոցների ծախսումը։ Եթե հավատանք Սամմերսին եւ նրա կոլեգաներին, ապա գալու է ժամանակ, երբ հասարակության բնականոն կյանքի ապահովման համար ամենեւին էլ կենսական նշանակություն չի ունենա մարդկային աշխատանքը։ Սակայն որպես վերջինիս արդյունք «բնավ անխուսափելի չեն սոցիալական անհանգստությունների դեպքերը»,- նշում է ՄաքԱֆին։ Վերջինս գրում է նաեւ, որ մեքենաների հեղափոխությունը նկատելի առավելություններ կարող է ունենալ. ռոբոտային տեխնիկայի կիրառումը այնպես է նպաստում արդյունավետության բարձրացմանը, որ կոնկրետ սոցիումի շրջանակներում ճիշտ հաշվարկներով ներդրվելու դեպքում այն կարող է նոր սոցիալական կապերի ստեղծման ներուժ դրսեւորել։ Այդ դեպքում կարող են կյանքի կոչվել նաեւ անպայման հիմնային եկամտի հայեցակարգի տարրեր։ Այս սցենարը որպես հանգուցալուծում առաջարկում է այն մոդելը, որում մարդն իր կյանքի ապահովման համար պարտավոր չէ աշխատել։ Այսպես, մարդը կարող է ունենալ ավելի մեծ քանակությամբ ազատ ժամանակ ինքնազարգացմամբ եւ ինքնադրսեւորմամբ զբաղվելու համար։ Եվ դա կստիպի մարդուն վերստին տալ իրեն երբեք չհնացող հետեւյալ հարցը. «ինչու՞ եմ ես լույս աշխարհ եկել»։ Եվ գուցե այդ հարցին պատասխանելու համար մարդը եւս մի հնարամիտ մեքենա ստեղծի՝ մի արհեստական ուղեղ, որն այլ հարցերին զուգահեռ անպատասխան չի թողնի նաեւ այդ եւ «ո՞վ է մարդը» հարցերը։ Հակիրճ՝ որպես ամփոփում. աշխատաշուկան այսօր կանգնած է արագընթաց, համընդգրկուն եւ հնարավոր վտանգավոր փոփոխության առջեւ։ Արդյունաբերական ռոբոտներն օր օրի դառնում են ավելի էժան եւ ավելի խելացի, իսկ արհեստական բանականությունն աննախադեպ առաջընթաց է արձանագրում։ Գյուղատնտեսական, արդյունաբերական եւ սպասարկման ոլորտներում միլիոնավոր աշխատատեղեր են կրճատվում։ Որոշ փորձագետներ մտավախություն ունեն, որ սպասվելու են լուրջ սոցիալական անհանգստություններ, իսկ այլոք գտնում են, որ ռոբոտացման օգուտները ավելի մեծ են, եւ մարդկությունն ապագայում ավելի քիչ է աշխատելու։ Հեղինակի մասին Ստեֆան Շուլցը SPIEGEL ONLINE-ի տնտեսական ոլորտի խմբագիր է, մասնագիտացումներն են՝ էներգետիկ ոլորտը, IT-տնտեսությունը եւ Չինաստանը։ Էլ փոստ՝ firstname.lastname@example.org Գերմաներենից հատուկ «Անալիտիկոնի» համար թարգմանեց Նարեկ Խալաֆյանը ԱՂԲՅՈՒՐ՝ Spiegel


text: Ժամանակակից աշխարհում ահռելի տեմպերով մեծանում է այն անձանց թիվը, ովքեր սմարթֆոն են օգտագործում։ Հեռախոսը գրեթե օրվա ողջ ընթացքում մեր կողքին է. շատերս այն օգտագործում ենք նույնիսկ զուգարանում։ Budetezdorovy.ru կայքը գրում է, որ մեզանից շատերն էլ սովորություն ունեն քնելիս այն դնել պահարանի վրա կամ բարձի մոտ։ Սա կարող է շատ վտանգավոր լինել առողջության համար, քանի որ հեռախոսները ճառագայթում են։ Երբ հեռախոսը մոտ է գլխին կամ դրված է բարձի մոտ, դա հանգեցնում է սթրեսի, անքնության, ուշադրության դժվար կենտրոնացման, ճանաչողական խնդիրների, արտադրողականության նվազեցման, գրգռվածության, գիշերային մղձավանջների, գլխացավերի եւ այլ խնդիրների։ Ճառագայթման ազդեցությունն օրգանիզմի վրա նվազեցնելու նպատակով խորհուրդ է տրվում. 1. Նվազագույնի հասցրեք զանգերի տեւողությունը։ 2. Միացրեք թռիչքի ռեժիմը, երբ հեռախոսը չեք օգտագործում։ 3. Հեռախոսին մոտ մի քնեք։ Նյութը հրապարակման պատրաստեց 168.am-ը


text: Ցավակցում եմ բոլորիս Հասմիկ ԲաբաջանյանՀասմիկ Բաբաջանյանը բանաստեղծուհի է, արձակագիր, լրագրող, չափածո ու արձակ գործերի հեղինակ: «Ոսկե նշտարի նվիրյալը», «Հավերժության խորհուրդը» արձակ գործերը, Արցախյան պատերազմին նվիրված բազում հուշապատումները ներկայացվել են ընթերցողի դատին: «Աչքերի լեզուն» բանաստեղծությունների ժողովածուն հայրենասիրության, հողապաշտության օրինակ է: Խմբագրական ու լրատվական հարուստ փորձ ունի: Ակտիվ լրագրող է, հրապարակախոս, քաղաքական մեկնաբան, երգիծաբան, լիրիկական նուրբ պատմվածքների հեղինակ: Նա միշտ ամենաթեժ կետերում է՝ անաչառ ու պարզ, անկեղծ ու ջերմ: Ամեն ինչից վեր ընդունում է մարդուն, քաղաքացուն, նրա իրավունքը: Բոլոր կուսակցություններից վեր ընդունում է հողի համար մտահոգ մարդուն: Որեւէ կուսակցության անդամ չէ եւ, ինչպես ինքն է ասում, իր կուսակցությունը մարդկային խիղճն է: Ընթերցողը սիրում է նրան, նրա հոդվածների նկատմամբ մի առանձնահատուկ վերաբերմունք ունի: Սյունյաց լեռնաշխարհի ծնունդ է ու նրա գործերը շնչում են լեռնաշխարհի անարատ բնության ձայնով: Երբ վատ լուր է լինում, բոլորը խուսափում են առաջինն ասել։ Հայաստանում հնգյակի ծնունդը յուրաքանչյուր հայի ընտանիք ջերմացրեց։ Հնգյակը դարձավ ազգի երեխան։ Ու այսօր... Ցավակցում եմ բոլորիս։ Ինչպես համընդհանուր ուրախությունը, համընդհանուր վիշտն էլ է միավորում մարդկանց։ Եթե համընդհանուր ուրախության դեպքում ուժովանում ենք, զորանում, վշտի դեպքում՝ դիմակայում, հաղթահարում ենք միասին։ էրեբունի ԲԿ-ում գտնվող մեր փոքրիկ աղջիկը մահացել է, մյուսների վիճակը նույնն է՝ 2-ի վիճակը կայուն ծանր: Ակամայից վերապրում եմ ծնունդն ընդունող Անդրանիկ Պողոսյանի հուզմունքը. «Ես իմ աշխատանքային գործունեության 40 տարիների ընթացքում նման դեպք չեմ հանդիպել: Եռյակներ եղել են, մեկ անգամ հանդիպել ենք նաեւ քառյակի, բայց հնգյակը մեզ համար առաջինն է»։ Հասմիկ Բաբաջանյան


text: Լիտվա են ժամանել գերմանացի եւ բելգիացի զինվորականների առաջին խմբերը, որոնք պետք է ծառայեն ՆԱՏՕ-ի միջազգային գումարտակում՝ բաղկացած շուրջ 1200 զինծառայողից։ Փետրվարի վերջին երկիր կժամանի եւս 450 զինծառայող, ռազմական տեխնիկա եւ հրետանի։ 2016 թվականի հուլիսին` Վարշավայում տեղի ունեցած ՆԱՏՕ-ի գագաթնաժողովին, դաշինքի անդամ երկրները պայմանավորվել են Լեհաստանում եւ Բալթյան երկրներում զորք տեղակայել։ ՆԱՏՕ-ի գլխավոր քարտուղար Յենս Ստոլտենբերգի խոսքով՝ դա պատասխան է՝ Ռուսաստանի կողմից Ուկրաինայի արեւելքի անջատականներին աջակցելուն եւ Ղրիմը բռնակցելուն։


text: Այսօր՝ հոկտեմբերի 5-ին, ԵԱՀԿ առաքելությունը հայ-ադրբեջանական զինված ուժերի շփման գծի պլանային դիտարկում է անցկացրել Շահումյանի շրջանի Գյուլիստան գյուղի հարավային ուղղությամբ։ Այս մասին հայտնում է Արցախի ԱԳՆ մամուլի ծառայությունը: Դիտարկումն անցել է ըստ նախատեսված ժամանակացույցի, կրակի դադարեցման ռեժիմի խախտումներ չեն արձանագրվել: Արցախի պաշտպանության բանակի դիրքերից դիտարկումն իրականացրել են ԵԱՀԿ գործող նախագահի անձնական ներկայացուցչի (ԳՆԱՆ) դաշտային օգնական Գենադիե Պետրիկան (Մոլդովա), ԳՆԱՆ անձնական օգնական Սայմոն Թիլլերը (Մեծ Բրիտանիա) եւ ԵԱՀԿ նախագահության ներկայացուցիչ, Գերմանիայի արտաքին գործերի նախարարության աշխատակից Կլաուս Քելլերը: Շփման գծի հակառակ կողմից դիտարկումն իրականացրել են ԵԱՀԿ գործող նախագահի անձնական ներկայացուցիչ, դեսպան Անջեյ Կասպշիկը, նրա դաշտային օգնական Խրիստո Խրիստովը (Բուլղարիա) եւ ԵԱՀԿ ԳՆԱՆ գրասենյակի աշխատակից Պետեր Սվեդբերգը (Շվեդիա)։ Դիտարկման առաքելությանը Արցախի կողմից ուղեկցել են Արցախի ԱԳՆ եւ ՊԲ ներկայացուցիչները: Նշենք, որ 2016-ի մայիսին եւ հունիսին Հայաստանի եւ Ադրբեջանի նախագահների հադիպման ժամանակ կողմերը համաձայնվել են ավելացնել ԵԱՀԿ գործող նախագահի անձնական ներկայացուցչի գրասենյակի աշխատակիցների թիվը եւ դրա հաշվին հաճախակիացնել շփման գծի դիտարկումների թիվը։


text: Խոյ։ Օրվա առաջին կեսին մեծ փորձություն կանցնեք ու մի քանի աննշան խնդիրներ կունենաք, բայց հեշտությամբ կլուծեք դրանք։ Օրվա երկրորդ կեսը շատ ավելի լավ կանցնի։ Այլ մարդկանցից այսօր խորհուրդներ մի ընդունեք։ Միայն ինքնուորույն որոշումները կարող են ձեզ հաջողություն բերել։ Ցուլ։ Բացասական իրադարձություններ կլինեն այսօր, բայց դուք կկարողանաք հաղթահարել բոլոր խոչընդոտները։ Ձեր հանգստի ժամին փորձեք լիարժեք հանգստանալ։ Հնարավոր են ֆինանսական կորուստներ եւ լարված հարաբերություններ հեռավոր բարեկամների հետ։ Աշխատեք այսօր համբերատար լինել, որպեսզի խուսափեք վեճերից։ Երկվորյակ։ Օրվա առաջին կեսին մասնագիտական հաջողություններ կգրանցեք։ Հնարավոր են վեճեր ղեկավարության եւ գործընկերների հետ, բայց դուք կկարողանաք ապացուցել ձեր տեսակետի ճշմարտացիությունը։ Ձեզ այսօր կարող է թվալ, որ ձեր ընկերները թքած ունեն ձեր ու ձեր խնդիրների վրա։ Հասկացեք, որ նրանք պարզապես զբաղված են իրենց հոգսերով եւ շատ մի լարվեք։ Խեցգետին։ Ցանկալի չէ այսօր գնումեր կատարել, ձեզ կարող են ստել։ Իսկ տան ինտերյերում փոփոխություններ կատարելու համար հաջող օր է։ Անձնական կյանքում ամեն ինչ այդքան էլ հարթ չէ։ Շատ հնարավոր է՝ ձեզ համար կարեւոր անձի հետ հարաբերությունները փոխվեն եւ դառնան ավելի սառը։ Առյուծ։ Թեեւ դուք շատ խնդիրներ ունեք լուծելու, բայց կհաջողացնեք օրվա վերջում հաղթանակած դուրս գալ այդ ամենից։ Մարդկանց հետ շփվելու ունակությունները ձեզ այսօր շատ կօգնեն։ Հնարավոր է բարելավվի Ձեր ֆինանսական վիճակը։ Այսօր շատ առյուծներ կհանդիպեն այն մարդուն, ում մասին երկար ժամանակ մտածել են։ Կույս։ Կույսերին խորհուրդ է տրվում սոցցանցերում պասիվանալ եւ գիտակցել, որ արդեն սկսել եք վիրտուալ կյանքով ապրել։ Բարեհաջող օր է փողերի եւ փաստաթղթերի հետ աշխատելու համար։ Եթե դուք բիզնեսով եք զբաղվում, սա ձեր օրն է։ Կշեռք։ Ամեն ինչ շատ էլ լավ է ընթանում։ Եթե նույնիսկ չկարողանաք ձեր ուզածներին հասնեք, կկարողանաք խաղաղություն պահպանել։ Ամեն ինչը ձեր կյանքում կկատարվի ճիշտ ժամանակին, եւ դուք գիտեք, որ ձեր ուզածը կստանանք այն ժամանակ, երբ պետք է։ Ցանկալի չէ ֆինանսական հարցեր լուծել, քանի որ ձեր մտքերով այլ տեղ եք լինելու եւ չեք կարողանալու կենտրոնանալ։ Կարիճ։ Օրը շատ դրական լիցքեր կտա։ Այն կարիճները, ովքեր համարձակ առաջին քայլը կանեն, մեծ հաջողության կհասնեն այսօր։ Հնարավոր է ծանոթանաք մի մարդու հետ, ով կարեւոր դեր կխաղա ձեր կյանքում։ Լավ օր է նաեւ նոր բիզնես-նախագծերի համար։ Աշխատեք առեւտրից խուսափել, հնարավոր է գնեք բաներ, որ ձեզ հարկավոր չեն։ Աղեղնավոր։ Շատ հաջող օր է, հատկապես բարձր նպատակներին հասնելու համար։ Կկարողանաք շփվել այն մարդկանց հետ, ումից միշտ խուսափել եք։ Հնարավոր է հաշտվեք մեկի հետ, ում իսկապես կարոտում եք։ Աստղերը խորհուրդ են տալիս խնջույքներից խուսափել, քանի որ հնարավոր է թունավորում։ Այծեղջյուր։ Հաջող օր է նոր հնարավորություններն օգտագործելու համար։ Ճանապարհորդությունների համար նույնպես լավ օր է։ Շատ այծեղջյուրներ այսօր կարող են հանդիպել իրենց կյանքի սիրուն կամ մի այնպիսի մարդու, որ կարեւոր դեր է խաղալու իրենց կյանքում։ Այսօր հնարավոր է իսկապես կարեւոր իրադարձություն լինի։ Ջրհոս։ Այս օրը լի է անակնկալներով։ Շատ ջրհոսներ կարող են սիրո խոստովանություններ լսել, իսկ շատերին կարող են հրավիրել ռոմանտիկ ժամադրության։ Հնարավոր է ` շատ ծրագրեր չիրականան, բայց այն, ինչ կկատարվի, հաստատ ձեզ ավելի շուտ դուր կգա։ Օրը հաջող չէ ֆինանսական խնդիրներ լուծելու համար։ Ձկներ: Շատ հաջող օր է։ Ձեր ցանկություններից ամենակարեւորներից մեկը կկատարվի, եւ դուք ձեզ ամբողջ օրվա ընթացքում շատ երջանիկ կզգաք։ Հնարավոր են նոր ծանոթություններ, որոնք ձեզ համար օգտակար կլինեն։ Ներքին զգացողությունը ձեզ կօգնի կողմնորոշվել՝ ինչպես վարվել այս կամ այն մարդու հետ։


text: Սիրիայում ռուսական «Սու—24» ինքնաթիռի խոցվելուց հետո Ռուսաստանի եւ Թուրքիայի միջեւ սրված հարաբերությունները մեղմանալու միտումներ չեն դրսեւորում։ ՌԴ նախագահ Վլադիմիր Պուտինի խոսքով՝ Թուրքիան գիտակցաբար փակուղի է տանում ՌԴ—ի հետ հարաբերությունները։ Նա մեղադրանքներ է հնչեցրել Թուրքիայի ղեկավարության հասցեին՝ ակնարկելով, որ Թուրքիան օգնում է ահաբեկիչներին եւ միլիոնավոր դոլարի գումարներ վաստակում։ Նախագահն ընդգծել է, որ «այն, ինչ երկու օր առաջ տեղի ունեցավ Սիրիայի երկնքում, հակասում է առողջ բանականությանը եւ միջազգային իրավունքին»։ «Մինչեւ այժմ ոչ ներողություն են խնդրել «Սու—24»—ի համար, ոչ առաջարկություններ են արել վնասը հատուցելու վերաբերյալ, ոչ էլ խոստումներ են տվել՝ պատժելու մեղավորներին»,–հայտարարել է նա։ Սակայն Անկարան չի պատրաստվում ներողություն խնդրել։ «Կարծում եմ, եթե կա մի կողմ, որը պետք է ներողություն խնդրի, դա մենք չենք։ Պետք է ներողություն խնդրեն նրանք, ովքեր խախտել են մեր օդային տարածքը»,–CNN հեռուստաընկերությանը տված հարցազրույցում հայտարարել է Թուրքիայի նախագահ Էրդողանը։ «Այս իրավիճակը ոչ թե ռուս—թուրքական, այլ ՆԱՏՕ–Արեւելք հակամարտություն է»,–լրագրողների հետ հանդիպմանը տեսակետ է հայտնել թուրքագետ Մուշեղ Խուդավերդյանը. «Սրանում ներգրավված են ինչպես Ռուսաստանն ու Թուրքիան, այնպես էլ ՆԱՏՕ—ի անդամ երկրները, նրանց ընդդիմանում են Իրանը, Չինաստանը, որոնց ձեռնտու չէ ՆԱՏՕ—ի երկրների այդչափ ընդլայնումը։ Այս պահին կարող ենք ասել, որ ռուսական ինքնաթիռի խոցումը էլ ավելի կսրի իրավիճակը տարածաշրջանում՝ հատկապես Սիրիայում»։ Քաղաքագետ Սերգեյ Շաքարյանցն էլ նշել է, որ թուրքական իշխանությունները կփորձեն սաստկացնել իրավիճակը տարբեր, այդ թվում՝ մեր սահմանում։ Իսկ ինչ վերաբերում է ինքնաթիռի խոցման ազդեցությանը ռուս—թուրքական հարաբերությունների վրա, ապա, նրա կարծիքով, նախ կկասեցվի ատոմային էլեկտրակայանի կառուցումը. «Ռազմական կապերն արդեն խզված են, ռուսն այլեւս չի զգուշացնի, որ կռմբակոծի, ՆԱՏՕ—ն արդեն Թուրքիայի տեղը չի խոսելու»։ Մուշեղ Խուդավերդյանն այս համատեքստում ասել է. «Թեեւ ռուս—թուրքական տնտեսական որոշակի կապերի ասպեկտներ կպահպանվեն, որովհետեւ Ռուսաստանը եւ Թուրքիան ունեն փոխադարձ շահեր, սակայն հետագայում տնտեսական հարաբերությունները չեն խորանա, այլ կկրեն վնասներ. սա արդեն փաստ է»։ Թուրքագետ Անուշ Հովհաննիսյանը, խոսելով այս իրավիճակի՝ Հայաստանի վրա ազդեցության մասին, ասել է, որ այն անմիջականորեն չի սպառնում, սակայն կոչ է արել չոգեւորվել. «Տպավորություն է, թե հիմա զենքեր են տրամադրվելու, որ մենք գնանք, Արարատը հետ բերենք։ Չեմ ուզենա, որ մեր հասարակությունը դրանից ոգեւորվի։ Մեր խնդիրներն ու պահանջներն արդար են, եւ մենք դրանց լուծմանը պետք է հետամուտ լինենք, եւ հիմա պետք չէ, որ այսպիսի բաներից ոգեւորվենք»։ Անուշ Հովհաննիսյանի մեկնաբանմամբ՝ Ռուսաստանը շատ բարդ կացության մեջ է, շատ ուժեղ կոալիցիա, որ նա կցանկանար ունենալ՝ այս պահին չունի։ «Այս բարդ իրավիճակում Մոսկվան շատ լավ հասկանում է, որ Թուրքիան ինքնագլուխ բան չէր անի։ Թուրքիայի երես առնելուն եւ վեր—վեր թռչելուն օգնում է Եվրոպան՝ իր երկդիմի քաղաքականությամբ»,–նշել է Անուշ Հովհաննիսյանը։ Վերջինս ասել է նաեւ, թե չի կարծում, որ ռուսները հետ կկանգնեն այն գործողություններից, որոնք ձեռնարկել են Սիրիայում, բայց Թուրքիան էլ այդտեղ ունի իր օրակարգը։ Նշենք, որ ՌԴ վարչապետ Դմիտրի Մեդվեդեւն էլ հայտարարել է, որ Ռուսաստանի կառավարությունը այս պահին գործողությունների փաթեթ է նախապատրաստում Թուրքիայի դրսեւորած ագրեսիային տնտեսական եւ հումանիտար ոլորտներում արձագանքելու համար։ Մեդվեդեւի խոսքով, այդպիսի միջոցառումներից մեկն էլ կարող է լինել այն, որ Ռուսաստանը սառեցնի Թուրքիայում նախատեսված խոշոր ներդրումային նախագծերը։ Ռուսաստանի զբոսաշրջության ոլորտը համակարգող «Ռոստուրիզմ» գործակալությունը կասեցրել է համագործակցությունը թուրքական կողմի հետ։ Այդ մասին լրագրողներին հայտնել է գործակալության տնօրեն Օլեգ Սաֆոնովը։ Նրա գնահատմամբ՝ Ռուսաստանից զբոսաշրջիկների հոսքի նվազեցման պայմաններում Թուրքիան կարող է կրել շուրջ 10 միլիարդ դոլարի վնաս՝ հաշվի առնելով, որ տարեկան Թուրքիա է այցելում շուրջ 4.4 միլիոն ռուս զբոսաշրջիկ։ hhpress.am Լ. Ա.


text: Քիչ է մնում ես դուրս գամ թատրոնից տեղս զիջեմ որոշ լրագրողների Օգնեցեք! ՍՕՍ։ Որոշ լրագրողներ խլում են իմ հացը))) լրատվական դիլետանտությունը արդեն ծիծաղելի է։ Քիչ է մնում ես դուրս գամ թատրոնից տեղս զիջեմ որոշ լրագրողների։ Ուրեմն խոսքը այս երեխայի իբր անձեռոցիկ վաճառելու համար ձերբակալելու ու դրա շուրջ աղմուկ աղաղակի մասին է։ Ես ճանաչում եմ այս ընտանիքին, շատ բաներ չեմ ասի հաճախակի հղիացող ու թուրքիայում ծննդաբերող մոր մասով։ Երեխան ում ոստիկանություն են բերել, վնասել է իր դասընկերներից մի քանիսին ու լիքը անգամներ։ Ժողովուրդ լավ էլի, չի կարելի այդքան հավ լինել, էս ո՞ր դարն ա։


text: Այսօր Ադրբեջանի ընդդիմությունը խոշոր հանրահավաք է անցկացնում Բաքվում։ Հաղորդվում է, որ հանրահավաքին ներկա է մոտ 2 հազար մարդ։ Ադրբեջանի Դեմոկրատական ուժերի ազգային խորհրդի կազմակերպած հանրահավաքը տեղի է ունենում մայրաքաղաքի Յասամլի թաղամասի մարզադաշտում։ Ադրբեջանի Ժողովրդական ճակատի առաջնորդ Ալի Քերիմլին այսօր ասել է, որ հոկտեմբերի 9-ին կայանալիք նախագահական ընտրությունները կդառնան «պայքար հայրենիքի, երեխաների ապագայի եւ ամբողջ ազգի համար»։ Ընդդիմության թեկնբածու Քամիլ Հասանլին մարտահրավեր է նետել գործող նախագահ Իլհամ Ալիեւին, ով 2003 թվականից իշխում է իր հոր՝ Հեյդար Ալիեւի մահվանից հետո։


text: Ադրբեջանական կողմը հերթական անգամ ցույց տվեց, թե ինչպես է վերաբերվում ԵԱՀԿ Մինսկի խմբի համանախագահների հասցեական կոչերին՝ խստորեն հետեւելու հրադադարի պահպանմանը եւ զերծ մնալու իրավիճակը սրող քայլերից։ Այդ մասին հայտարարել է Հայաստանի արտգործնախարար Էդվարդ Նալբանդյանը՝ Aravot.am կայքի խնդրանքով մեկնաբանելով իրավիճակի սրումը սահմանագծին: Արտգործնախարարության մամուլի եւ տեղեկատվության վարչության փոխանցմամբ՝ Նալբանդյանը շեշտել է, որ վերջին օրերին հայ - ադրբեջանական սահմանին եւ Լեռնային Ղարաբաղի շփման գծում իրավիճակը կրկին լարվել է Ադրբեջանի զինված ուժերի սադրանքների հետեւանքով, ինչը հանգեցրել է մարդկային զոհերի։ Մինսկի խմբի համանախագահները տարածաշրջան վերջին այցելության արդյունքներով հրապարակված հայտարարության մեջ նշել էին, որ նախագահները համաձայնել են քննարկել զինադադարի ամրապնդմանն ուղղված եռանախագահների առաջարկները։ «Վերոհիշյալ սադրանքներով Բաքուն եւս մեկ անգամ ի ցույց է դնում իր արհամարհանքը միջնորդների առաջարկությունների հանդեպ» - հայտարարել է Հայաստանի արտգործնախարարը:


text: «Նաիրիտ» գործարանի աշխատակիցները այսօր հավաքվել էին նախագահի նստավայրի մոտ՝ հույս ունենալով, որ երկրի ղեկավարը կընդունի եւ կլսի նրանց պահանջները՝ աշխատավարձի ամիսներ շարունակ կուտակված պարտքը մարելու վերաբերյալ։ Նաիրիտցիների խմբին, սակայն, հերթական անգամ ընդունեց նամակների բաժնի ղեկավարը, ով խոստացավ բողոքի մասին տեղեկացնել։ Նաիրիտցիները նշում էին, որ տեւական ժամանակ է, ինչ չեն կարողանում նաեւ հանդիպել եւ պարզաբանումներ ստանալ երկրի վարչապետից։ Նաիրիտցիները չեն հավատում վարչապետի նաեւ Էներգետիկայի եւ բնական պաշարների նախարարի վերջին հայտարարություններին, թե աշխատավարձի պարտքը մարվելու է մինչեւ տարեվերջ։ «Եթե այդպես է, ինչո՞ւ գետնի տակից չեն հանվում եւ վաճառքի համար մաքրվում Կապույտ լիճ կոչվող տարածքի խողովակաշարերը», - ասաց գործարանի աշխատակիցներից մեկը: «Առայժմ ոչ մի գործողություն չի կատարվում: Մենակ մի քանի սարքավորումներ կան, որ հանել են, մաքրում են, վերանորոգման աշխատանքներ են կատարվում՝ երեւի վաճառելու, բայց դրանք էլ շատ չնչին գումարներ կկազմեն, էս գլոբալ հարցը չի լուծի», - ասաց «Նաիրիտ»-ի մեկ այլ աշխատակից: Փորձեցինք Էներգետիկայի եւ բնական պաշարների նախարարությունից ճշտել, թե արդյոք գույքի վաճառքի հետ կապված գործընթացներ ընթանում են, սակայն նախարարի մամուլի քարտուղարը նշեց, որ հարցին միայն Երվանդ Զախարյանն է տիրապետում, իսկ նա զբաղված է։ Մինչ այժմ նախարարությունը պարզաբանում չի ներկայացրել նաեւ ԱՊՀ միջպետական բանկից գործարանի գրավադրված բաժնետոմսերը հանելու մասին: Թեեւ լրագրողների հետ մայիսի 13-ի հանդիպման ժամանակ նախարար Զախարյանը նշել էր, թե դրանք մեկ-երկու օրում կհանձնվեն Հայաստանի կառավարությանը։


text: ՆԱՏՕ-ի գլխավոր քարտուղար Յենս Ստոլտենբերգը վերահաստատում է՝ ռուսական օդուժի հարվածները բացասաբար են ազդում սիրիական ճգնաժամի խաղաղ կարգավորման վրա։ Հյուսիսատլանտյան դաշինքի գլխավոր քարտուղարը այդ մասին այսօր խոսել է ասուլիսի ժամանակ, որը նախորդում է դաշինքի անդամ երկրների պաշտպանության նախարարների հանդիպմանը՝ նախատեսված փետրվարի 10-11ը։ «ՆԱՏՕ-ն կարծում է, որ Ռուսաստանի օդային հարվածները խոչընդոտում են Սիրիայի հակամարտության խաղաղ կարգավորման հնարավորություններին»,- ասել է նա։ «Մենք պետք է դադարեցնենք կրակը»,- հավելել է Ստոլտենբերգը։


text: Հայաստանի քննչական կոմիտեի (ՔԿ) նախագահ Աղվան Հովսեփյանը երեկ հրամաններ է ստորագրել կադրային նշանակումների վերաբերյալ։ Քննչական կոմիտեի դեպարտամենտի տեղեկատվության եւ հասարակայնության հետ կապերի բաժնի հաղորդագրության համաձայն՝ արդարադատության փոխգնդապետ Վարդան Ավագյանը նշանակվել է ՀՀ ՔԿ հատկապես կարեւոր գործերի (ՀԿԳ) քննության գլխավոր վարչության պետի տեղակալ՝ ազատվելով Վայոց ձորի մարզային քննչական վարչության պետի պաշտոնից։ Վերջինիս փոխարեն մարզային վարչության պետ է նշանակվել Կամո Սահակյանը՝ ազատվելով ՀՀ ՔԿ ՀԿԳ քննության գլխավոր վարչության ՀԿԳ ավագ քննիչի պաշտոնից։ Մեկ այլ հրամանի համաձայն՝ աշխատանքից ազատվել է ՀՀ ՔԿ Արագածոտնի մարզային քննչական վարչության Թալինի քննչական բաժնի պետ Վահագն Ջիվանյանը՝ սեփական դիմումի համաձայն։ Բաժնի պետ է նշանակվել Արտակ Պետրոսյանը՝ ազատվելով ՀՀ ՔԿ Արագածոտնի մարզային քննչական վարչության ՀԿԳ ավագ քննիչի պաշտոնից։


text: Նկատի ունենալով, որ Վարդավառի տոնի կապակցությամբ սպասվում է դեպի հանգստյան գոտիներ երթեւեկության ինտենսիվության աճ, ճանապարհային ոստիկանությունը տեղեկացնում է, որ հուլիսի 3-ին ուժեղացվելու է հսկողությունը Երեւան-Սեւան-Դիլիջան, Երեւան-Աշտարակ, Երեւան-Գեղարդ, ինչպես նաեւ դեպի Կոտայքի մարզի հանգստյան գոտիներ տանող ճանապարհահատվածներում: «Ճանապարհային երթեւեկության պատշաճ անվտանգություն ապահովելու, հանգստյան օրերն անցանկալի պատահարներով չմթագնելու նպատակով՝ հորդորում ենք վարորդներին լինել առավել զգոն, պահպանել ճանապարհային երթեւեկության կանոնները, տրանսպորտային միջոցը չվարել ալկոհոլային խմիչք օգտագործած վիճակում ու չգերազանցել սահմանված արագությունը», - ասված է հաղորդագրությունում։


text: «Ռուսկոյե մոլոկո» ընկերության ղեկավարությունը հայտարարել է, որ աշխատանքից ազատելու է այն կանանց, ովքեր, լինելով կնքված ուղղափառներ, աբորտի միջոցով կանխել են անցանկալի զավակների ծնունդը։ Բացի այդ, աշխատանքից կազատվեն ուղղափառ այն աշխատողները, ովքեր իրենց ամուսնությունները գրանցել են միայն քաղաքացիական կարգով։ «Ռուսկոյե մոլոկո» ընկերության ղեկավար Վասիլի Բոյկո-Վելիկին ասել է, որ Ռուսիո Ուղղափառ եկեղեցում կնքված բոլոր աշխատողները մինչեւ հոկտեմբերի 14-ը պարտավոր են իրենց ամուսնությունը գրանցել նաեւ եկեղեցական ծիսակարգով։ Բացի այդ, բոլոր աշխատողները, այդ թվում կրոնական ուրիշ ուսմունքներ դավանողները, պարտադիր պետք է ուսումնասիրեն ուղղափառ մշակույթը։


text: Ռուսաստանն արգելել է Հայաստանից մի շարք գյուղմթերքների, այդ թվում՝ մսի, կաթնամթերքի ներմուծումը Ռուսաստան։ Ռուսաստանյան ՏԱՍՍ լրատվական գործակալության փոխանցմամբ, գյուղատնտեսական վերահսկողական ծառայության՝ «Ռոսսելխոզնադզոր»-ի ժամանակավոր սահմանափակումը մտցվել է հունվարի 20-ից: Այդ կառույցի ղեկավարի տեղակալ Եվգենի Նեպոկլոնովն ասել է, որ արգելքը պայմանավորված է Հայաստանում դաբաղ տիպի հիվանդության հետ կապված անկայուն իրավիճակով։ Նրա խոսքով, մեծ ռիսկեր կան, որ ներմուծվող գյուղմթերքների հետ այդ հիվանդությունը կարող է Ռուսաստան անցնել։ Ներմուծման արգելքը հիմնականում վերաբերում է անասնապահական ապրանքներին, կենդանիներին, որոնք կարող են վարակվել դաբաղով. արգելվում է խոզի, ոչխարի, այծի, ցուլի, գոմեշի, տավարի մսի, ինչպես նաեւ կաթից ստացված մթերքների ներմուծումը, որոնք դաբաղի վիրուսը ոչնչացնող բարձր աստիճանի ջերմային մշակում չեն անցել։ Ռուսաստանը արգելել է նաեւ Հայաստանից բրդի, կաշիների, մորթիների, խոզանակի համար օգտագործվող կոշտ մազի ներմուծումը, որոնք նույնպես վիրուսը ոչնչացնող երաշխավորված մշակումներ չեն անցել։ Ժամանակավոր արգելքը վերաբերում է ոչ միայն այդ ապրանքները ներմուծելուն, այլեւ «Ռոսսելխոզնադզոր»-ի փաստաթղթում նշված է, որ այդ ապրանքները Ռուսաստանի տարածքով տարանցիկ տեղափոխելը եւս արգելվում է։ Հայաստանի սննդամթերքի անվտանգության պետական ծառայության (ՍԱՊԾ) անասնաբուժության տեսչության պետ Հովհաննես Մկրտչյանը այսօր «Ազատության» հետ զրույցում հաստատեց, որ Ռուսաստանը ժամանակավորապես սահմանափակում է մտցրել Հայաստանից որոշ գյուղմթերքների ներմուծման վրա։ «ՌԴ-ի կողմից ժամանակավոր սահմանափակման մեջ այս պահին մտնում են այն կենդանիները, որոնք ընկալունակ են տվյալ հիվանդության նկատմամբ, մտնում է տվյալ կենդանուց ստացված հումքը, տվյալ կենդանուց ստացած միսը, որը համապատասխան ջերմային մշակում չի անցել, հում մսի եւ ենթամթերքների մասին է խոսքը, մտնում է նաեւ այն կաթնամթերքը, որը նույնպես ջերմային մշակում չի անցել։ Ընդամենը այդքանը»,- ասաց Մկրտչյանը։ Ինչ վերաբերում մշակված մսամթերքի արտահանմանը, ապա կարող են արտահանել, բայց փաստացի չի արտահանվում։ Իսկ համապատասխան մշակում ստացած կաթնամթերքի արտահանումը շարունակվում է։ Օրինակ, նախօրեին պանիր է արտահանվել Ռուսաստան։ Ըստ ՍԱՊԾ-ի անասնաբուժության տեսչության պետի ներկայացրած տվյալների՝ կասկածներ կան, որ դաբաղի վիրուսը Հայաստան է անցել Թուրքիայից։ Անցյալ տարեվերջին դաբաղի դեպքեր են արձանագրվել Թուրքիայում՝ Հայաստանի սահմանից ընդամենը 2.5 կմ հեռավորության վրա, միջազգային կազմակերպությունում գրանցված տեղեկատվության համաձայն՝ դա դաբաղի նոր տեսակի վիրուս է եղել, որի դեմ Հայաստանում պատվաստանյութ չկա։ Դրանից հետո մեկ դեպք կրկնվել է Թուրքիային սահմանամերձ գյուղերից մեկում։ «Արմավիրի մարզի Արազափ համայնքում, որը սահմանակից է Թուրքիայի Հանրապետությանը, մեկ կենդանու մոտ ունեցել ենք գրանցված դեպք եւ այդ մասին համապատասխան կարգով տեղեկացրել ենք Կենդանիների առողջության համաշխարհային կազմակերպությանը, որի մասին որպես անդամ երկիր տեղյակ է նաեւ Ռուսաստանի Դաշնությունը»,- ասաց Մկրտչյանը՝ հավաստիացնելով, որ երկրորդ դեպքը չի գրանցվել։ Դաբաղը ինֆեկցիոն հիվանդություն է, որով կարող են վարակվել խոշոր եղջերավոր անասունները, նաեւ խոզերը, այծերը, ոչխարները, այլ կենդանիներ։ Մարդկանց վարակվելու հիմնական վտանգը հիվանդ կենդանիների կաթի եւ կաթնամթերքի օգտագործումն է, հիվանդությունը, ոչ հաճախակի դեպքերում, կարող է մարդուն անցնել նաեւ այդ կենդանիների միսը օգտագործելու միջոցով։ Հաղորդելով ներմուծման ժամանակավոր սահմանափակումների մասին, Ռուսաստանի համապատասխան ծառայությունները նաեւ հայտնում են, որ նոր պատվաստանյութ են արտադրելու Հայաստանի համար՝ պայքարելու դաբաղի դեմ։ «Ինտերֆաքս»-ը հունվարի 20-ին հաղորդել է «Ռոսսելխոզնադզոր»-ի ղեկավար Սերգեյ Դանկվերտի եւ Հայաստանի սննդամթերքի անվտանգության պետական ծառայության ղեկավար Արմեն Հայրապետյանի բանակցությունների մասին։ Բանակցություններում քննարկվել են երկկողմ համագործակցության, ինչպես նաեւ միասնական ինֆորմացիոն միջավայր ստեղծելու հարցերը, ինչը կապահովի Եվրասիական տնտեսական միության տարածքում ապրանքների տեղաշարժին հետեւելը։ «Այս առումով Հայաստանի տարածքում «Ռոսսելխոզնադզոր»-ի մշակած «Արգուս» եւ «Մերկուրի» ինֆորմացիոն համակարգերի ներդրումը կբարձրացնի անասնաբուժական վերահսկման արդյունավետությունը եւ թույլ կտա հասնել երկու երկրների միջեւ վստահության ամենաբարձր աստիճանին», - նշված է հաղորդագրությունում։


text: - Սովորողների գրավոր տպավորությունների ընթերցում, քննարկում։ - Հերքել կամ հաստատել տրված դրույթները՝ ըստ նշած ստեղծագործությունների։ Հիմնավորումները բերել համապատասխան գործերից։ ա) Աղջիկներն ու տղաները բոլորովին տարբեր մոլորակներից են, երբեք իրար չեն հասկանա։ «Փարվանա» բ) Երկրի պետական այրերը վարվում են մարդկանց հետ այնպես, ինչպես ուզում են։ Նրանք չեն կարող արդարամիտ, մեծահոգի լինել, եւ չեն կարող գործել ի շահ ժողովրդի։ «Թագավորն ու չարչին» գ) Բախտախնդիր ղեկավարներին ժողովուրդն ինքն է առաջ հրում։ Ճիշտ է ասված՝ «Ամեն ժողովուրդ արժանի է իր ղեկավարությանը» «Քաջ Նազար» - Էսսե գրել՝ «Քաղաքականությունն ու հոգեբանությունը՝ Թումանյանի ստեղծագործություններում» թեմայով (ներառել նաեւ ուրիշ ստեղծագործություններ այդ թեմայով)։ Advertisements


text: Ամուսնալուծության եւ երեխաների խնամակալության գործով երեկվա նիստից հետո ամուսնալուծվող Նաիրա Սմբատյանի ամուսինը՝ Արա Խաչատրյանը, իր մեքենայով փակել է Մալաթիա֊Սեբաստիա վարչական շրջանի ընդհանուր իրավասության դատարանից հեռացող Նաիրայի եւ նրա պաշտպանների ճանապարհը։ Կինը զանգահարել է ոստիկանություն։ Մոտ 40 րոպե հետո դեպքի վայր են ժամանել սակայն, ոչ թե կնոջ ահազանգով կանչված ոստիկանները, այլ ամուսնու ահազանգով կանչված Վեցերորդ վարչության հետախույզները։ Արա Խաչատրյան Վերջիններս, Նաիրայի խոսքով, այնպես էին հարձակվել իրենց մեքենայի վրա, որ իրենք փակել են տաքսիի պատուհաններն ու կողպել դռները։ «Նրանք ասում էին, որ ես հետախուզվում եմ, եւ փորձում էին բացել դռները։ Ես կորած չեմ, ես ուղղակի հեռացել եմ իմ ամուսնուց, քանի որ պարբերաբար ֆիզիկական եւ ավելի կարեւոր է՝ հոգեբանական բռնության էի ենթարկվում։ Ես հեռացել եմ նրանից հունվարի 4-ին, վերադարձել եմ իմ հայրական տուն։ Ամուսինս մի քանի անգամ հարձակումներ է գործել նաեւ իմ հայրական տան վրա»,֊ Epress.am֊ի հետ զրույցում ասել է Նաիրիա Սմբատյանը։ Քանի որ Սմբատյանը եւ նրան աջակցող կանայք հրաժարվել են դուրս գալ մեքենայից, ոստիկանները սկսել են զանգել իրենց վերադասներին։ «Նրանք հեռախոսը փոխանցեցին իմ նախկին ամուսնուն, ու նա երկար ժամանակ խոսում էր հեռախոսով»,֊ ասում է Նաիրան։ Ոստիկանները համոզել են բոլորին դատարանից գնալ Ոստիկանության Մալաթիայի բաժին։ Ոստիկանությունում Նաիրան եւ նրան աջակցող «Կանանց աջակցման կենտրոն» ՀԿ֊ի անդամները ցուցմունք են տվել։ Արա Խաչատրյանը հրաժարվել է ցուցմունք տալ եւ իր մեքենայով կանգնել է ոստիկանության առջեւ։ Նաիրան ոստիկաններին ասել է, որ, հաշվի առնելով ամուսնու կողմից նախկին հարձակումները, ինքը խնդրում է իր եւ իր պաշտպանների անվտանգությունն ապահովել։ Ոստիկաններից մեկը զայրացել է եւ ասել. «Ոստիկանությունը չաստնի ախրանա չի»։ Նա նաեւ նշել է, որ տեղյակ է, որ ամուսինը դարանակալել է շենքի դիմաց, բայց այդ պահին իրենք ոչինչ չեն կարող անել։ «Նա ունի ազատ տեղաշարժման իրավունք», ֊ Epress.am֊ի լրագրողին պարզաբանել ոստիկանը։ Մալաթիայի ոստիկանության բաժնի պետն, իր հերթին, ասել է, որ օրենքը չի նախատեսում որեւէ մեխանիզմ Նաիրային պաշտպանելու, բայց ինքը իր նախաձեռնությամբ կարող է մեքենա տրամադրել՝ ոստիկանության ետնամուտքով Նաիրային հեռացնելու համար։ Կինը համաձայնել է այդպես հեռանալ։ «Ես վախենում եմ։ Այլեւս դատական նիստերի էլ չեմ գնալու։ Իմ փաստաբաններին լիազորել եմ, իրենք ինձ կներկայացնեն»,֊ մեզ հետ զրույցում նշել է Նաիրան։ Մեր զրուցակիցն ասում է, որ ոստիկանների պահվածքն իր համար անսպասելի չէ։ Մի քանի ամիս առաջ ինքը հաղորդում էր տվել ֆիզիական բռնության ենթարկվելու մասին։ Արաբկիրի բաժնում գործը քննվել էր, իր վնասվածքները ապացուցված են համարվել, սակայն քննիչը գործը կարճել է՝ այն հիմքով, թե հայտնի չէ՝ ով է Նաիրիային ծեծել։ Այս գործով Նաիրիա Սմբատյանին պաշտպանող փաստաբան Ստեփան Ոսկանյանը նշել է. «Դա աբսուրդ է։ Ընտանեկան գործ է, որեւէ անձ չէր կարող տանը ծեծել Նաիրային, բացի իր ամուսնուց։ Այն հիմքով, թե մեղավորը չի հայտնաբերվել, գործը չէր կարող կարճվել։ Մենք բողոքարկել ենք այդ որոշումն Առաջին ատյանի դատարանում»։ Նաիրա Սմբատյանը նաեւ դժգոհ է նրանից, թե ինչպես է քննվել իր հոր տան վրա հարձակումը։ «Իմ ամուսինը հարձակվել է մեր տան վրա։ Ոստիկանները միայն գույքային վնասի վրա են ուշադրություն դարձրել՝ արհամարելով միտումը»,֊ ասել է նա։


text: Абагян Александр Жораевич родился в 1960 году 2 ноября в селе Каринтак Шушинского района НКР. Служил в Советской армии. Участвовал в обороне родного села. Погиб в 1994 году 13 мая в селе Сейсулан Мартакертского района НКР. Посмертно награжден орденом Мужества. Похоронен в родном селе. Был женат, двое детей. Ծնվել է 1960թ. նոյեմբերի 2-ին գ. Քարինտակ (Շուշիի շրջ., ԼՂՀ): Գյուղի միջնակարգ դպրոցում ստացել է 8-ամյա կրթություն: Ծառայել է խորհրդային բանակում: Ապա աշխատել է գյուղի կոլտնտեսությունում որպես բանվոր: Մասնակցել է գյուղի պաշտպանությանը: Ծառայել է Շուշիի գնդում եւ մասնակցել մի շարք մարտերի: Զոհվել է 1994թ. մայիսի 13-ին Մարտակերտի շրջանի Սեյսուլան գյուղում: Հետմահու պարգեւատրվել է ԼՂՀ Արիության համար մեդալով: Թաղված է հայրենի գյուղի գերեզմանատանը: Ամուսնացած էր, ունի երկու երեխա:


text: Դրամագիտական Հավաքածու ՄԵՏԱՂԱԴՐԱՄՆԵՐԻ ՀԱՎԱՔԱԾՈՒ 1921 թվականին թանգարանի հիմնադրմանը հետեւած սկզբնական շրջանում հին դրամները կազմել են թանգարանային առարկաների չնչին մասը։ Հաջորդ տասը տարիների ընթացքում կատարվել են դրամագիտական առաջին խոշոր «ներարկումները»։ 1922թ. Ե. Լալայանի ջանքերով Թբիլիսիից բերվել եւ թանգարանին են հանձնվել ժամանակին իր իսկ կողմից հիմնված Կովկասի Հայոց Ազգագրական Ընկերության թանգարանի հարուստ նյութերը, որոնց թվում նաեւ՝ դրամների արժեքավոր ժողովածու։ Նույն թվականին Երեւան են տեղափոխվել Մոսկվայի Արեւելյան Լեզուների Լազարյան Ճեմարանի թանգարանային հավաքածուները, որոնց մի զգալի մասը կազմում էին հին դրամները։ 1926թ. թանգարան բերված Անիի Հնադարանի նյութերի մեջ կային շուրջ 1700 դրամ։ Խոշոր համալրումների շարքից են նաեւ 1929-1931թթ. թանգարան փոխադրված Էջմիածնի Պետական Թանգարանի դրամագիտական ժողովածուն եւ 1931թ. Հնությունների Պահպանության Կոմիտեի դրամագիտական նյութերը՝ կազմված հողային աշխատանքների ժամանակ կատարված պատահական դրամագյուտերից, որոնք հանրապետության քաղաքացիները նվիրել կամ վաճառել էին կոմիտեին։ Թանգարանը եւս կատարում էր, այժմ էլ կատարում է հին դրամների գնումներ։ Այդ տարիներին հայտնվեցին նաեւ առաջին նվիրատուները։ 1960-1980-ականներին Սփյուռքի տասնյակ անհատների եւ կազմակերպությունների շնորհիվ թանգարանն ունեցավ Կիլիկիայի հայկական թագավորության դրամների հրաշալի ժողովածուն, համալրվեցին հին հունական, հին հայկական, հռոմեական, պարթեւական, արաբական, բյուզանդական, ինչպես նաեւ մեդալների ժողովածուները։ 1700-ից ավելի նվիրատուներ՝ Հայաստանից եւ Սփյուռքից դարձան դրամագիտական ազգային ժողովածուի ստեղծման մասնակիցներ։ 1930-ականներին Հայաստանում սկսվեցին հնագիտական սիստեմատիկ պեղումները։ Դվինի պեղումներից հայտնաբերված կամ արշավախմբի կողմից շրջակա գյուղերի բնակիչներից հավաքած հարյուրավոր դրամները կազմեցին ֆոնդի միջնադարյան ժողովածուների կարեւորագույն մասը։ Սրանց հետագայում ավելացան Գառնիի, ավելի ուշ՝ Արտաշատի պեղումներից հայտնաբերված հելլենիստական, հռոմեական եւ միջնադարյան ժամանակաշրջանների դրամները։ Մետաղադրամների ֆոնդի զգալի մասը կազմում են գանձերը՝ հայտնաբերված պատահականորեն, իսկ ավելի հազվադեպ՝ հնագիտական պեղումների ընթացքում: Հատկապես նշանավոր են Սառնակունքի՝ հելլենիստական արծաթե դրամների 1945թ., Սիսիանի՝ սասանյան եւ արաբական արծաթե դրամների 1986թ., Նորաշենի՝ բյուզանդական ոսկե դրամների 1979թ., տասնյակ արաբական, սելջուկյան, մոնղոլական, ուշպարսկական, ռուսական, թուրքական, արեւմտաեվրոպական Օհանավանք, 1937թ. դրամների գանձերը։ ԹՂԹԱԴՐԱՄՆԵՐԻ ԺՈՂՈՎԱԾՈՒ Թղթադրամների եւ նամականիշների առաջին մեծաքանակ ժողովածուները ստացվել են 1920-ական թվականներին, երբ Պետական Բանկը եւ Կենտրոնական Փոստը շրջանառությունից դուրս եկած թղթադրամները եւ նամականիշները հանձնեցին Հայաստանի պատմության թանգարանին։ Թղթադրամների ժողովածուն ընդգրկում է XVIII-XX դդ. բազմաթիվ երկրների թողարկումներ, որոնց մեջ հատկապես արժեքավոր են հայկական եւ նախկին Ռուսական կայսրության տարածքում 1918-1922 թվականներին գործող տարբեր տերությունների եւ կառավարությունների վճարման միջոցները։ ՆԱՄԱԿԱՆԻՇՆԵՐԻ ԺՈՂՈՎԱԾՈՒ Ժողովածուն ընդգրկում է Հայաստանի Առաջին Հանրապետության 1918-1920 թթ. թողարկումները, Հայաստանի Սոցիալիստական Խորհրդային Հանրապետության` 1921-1923 թթ. թողարկումները` ինչպես նաեւ Հայաստանի Հանրապետության նորագույն թողարկումները` 1992թ-ից ի վեր։ Ժողովածուի մեջ են XIX-XX դդ. տասնյակ երկրների թողարկած բազմաթիվ նմուշներ։ ՄԵԴԱԼՆԵՐԻ ԺՈՂՈՎԱԾՈՒ Ժողովածուն ընդգրկում է XVII դ. մինչեւ մեր օրերը թողարկված հայկական, եվրոպական եւ այլ երկրների մեդալներ, շքանշաններ եւ կրծքանշաններ։ Առանձնապես հետաքրքիր են հայոց պատմության հիշարժան դեպքերին եւ անձանց նվիրված մեդալները։ Ժողովածուի մեջ ուրույն տեղ են զբաղեցնում XVI-XX դդ. ֆրանսիական 900 արծաթե մեդալները, որոնք Փարիզի դրամահատարանում բնօրինակ կնիքներով հատված պատճեններ են։


text: ԼԵՎՈՆ ՏԵՐ-ՊԵՏՐՈՍՅԱՆԻ ԵԼՈՒՅԹԸ 2009 Թ. ՀՈՒԼԻՍԻ 2-Ի ՀԱՆՐԱՀԱՎԱՔՈՒՄ Սիրելի հայրենակիցներ, Ինչպես հիշում եք, Կոնգրեսի հաջորդ հանրահավաքը նշանակելով սեպտեմբերի 18-ին, մենք խոստացել էինք՝ անհրաժեշտության պարագայում կազմակերպել նաեւ միջանկյալ հանրահավաքներ ու այլ միջոցառումներ։ Այսօրվա հանրահավաքն, ահա, դրանցից մեկն է, որի առիթն, անշուշտ, քաղբանտարկյալների մի զգալի մասի ազատ արձակումն է։ Ինչ խոսք, սա մի այնպիսի նշանակալի իրադարձություն է, որ չէր կարող հասարակության կողմից անարձագանք մնալ եւ չարժանանալ հատուկ գնահատականի։ Դրա վկայությունն է, մասնավորապես, այն անսահման ոգեւորությունը, որն օրեր շարունակ տիրում էր Սարյանի պուրակում։ Ներկա հանրահավաքն առիթ է եւս մեկ անգամ արտահայտելու այդ ոգեւորությունը, միաժամանակ սթափորեն գնահատելու տեղի ունեցածի առանձնահատուկ նշանակությունը։ Թեեւ մթնոլորտը տոնական է, բայց ես կջանամ տուրք չտալ զգացմունքներին եւ փորձել դուրս չգալ քաղաքական վերլուծության շրջանակներից՝ մեկ առ մեկ անդրադառնալով խնդրի էության հետ կապված բոլոր իրողություններին։ ԼԵՎՈՆ ՏԵՐ-ՊԵՏՐՈՍՅԱՆԻ ԵԼՈՒՅԹԸ 2009 Թ. ՀՈՒՆԻՍԻ 12-Ի ՀԱՆՐԱՀԱՎԱՔՈՒՄ Սիրելի հայրենակիցներ, Մայիսի 31-ի ընտրությունները եւս մեկ անգամ բացահայտեցին Հայաստանի ներկա իշխանությունների հակաժողովրդական, բռնատիրական էությունը եւ նշանավորեցին նրանց հետ հույսեր կապելու լիակատար անհեռանկարայնությունը։ Եթե ինչ-որ մարդիկ դեռ պատրանքներ ունեին, թե այս իշխանություններն ընդունակ են բարեփոխվելու եւ պետական մտածողություն դրսեւորելու, ապա այդ պատրանքները հօդս ցնդեցին։ Մենք ականատեսը եղանք ընտրական գործընթացի կատարյալ քրեականացման՝ իրականացած ինչպես պետական մեքենայի, այնպես էլ հանձնաժողովների անդամների ու թաղային հեղինակությունների ամենաակտիվ մասնակցությամբ։ Սերժ Սարգսյանն այս ընտրություններով ցույց տվեց, որ ժողովրդավարության ճանապարհով ազգային համախմբման հասնելու նպատակ չունի եւ մտադիր է այսուհետեւ եւս երկիրը կառավարել բռնատիրական մեթոդներով։ Ընտրությունների քրեականացումը, որից ես զգուշացնում էի դեռեւս մայիսի 1-ի հանրահավաքում, մասնակի դեպք կարող էր դիտվել, եթե չլիներ երկրի կառավարման ամբողջական քրեականացման միտումը։ Եթե Ռոբերտ Քոչարյանի օրոք ավազակապետությունը հենվում էր գլխավորապես իրավապահ մարմինների, կոռումպացված պետական պաշտոնյաների եւ օլիգարխների վրա, ապա Սերժ Սարգսյանը աստիճանաբար թուլացնում է դրանց դերը եւ հենվում բացառապես քրեական տարրերի վրա։ Ընտրական տեղամասերն այս անգամ ոչ թե ուղղակիորեն տնօրինում էին ոստիկանները, թաղապետերը կամ օլիգարխները, այլ նրանց հովանավորության տակ գործող փողոցային բանդաները։ ՀԱՅՏԱՐԱՐՈՒԹՅՈՒՆ ՎԱՐՉԱԿԱՆ ԴԱՏԱՐԱՆԻ ԿՈՂՄԻՑ ՀԱԿ ՀԱՅՑԻ ՄԵՐԺՄԱՆ ՄԱՍԻՆ - 11.06.2009 Մայիսի 31-ին տեղի ունեցած Երեւանի ավագանու ընտրություններն անվավեր ճանաչելու դիմումը Կենտրոնական ընտրական հանձնաժողովում մերժվելուց հետո Հայ Ազգային Կոնգրեսը համապատասխան հայցով դիմել էր ՀՀ Վարչական դատարան՝ ԿԸՀ-ի որոշումը, ինչպես նաեւ Մայիսի 31-ի ընտրությունների արդյունքները անվավեր ճանաչելու պահանջով։ Դատարան ներկայացված 397 էջ փաստաթղթերը եւ 4 լազերային կրիչների վրա ամփոփված տեսանյութերը ցուցադրում են մայիսի 31-ին ընտրություն կոչված խայտառակության ամբողջ պատկերը։ Վարչական դատարանը հունիսի 10-ին անհիմն ու ապօրինի որոշում է կայացրել վարույթ չընդունել եւ ետ վերադարձնել հայցադիմումը։ Հայցը մերժելու պատճառաբանությունը, այն է՝ Հայ Ազգային Կոնգրես դաշինքի մեջ մտնող 14 կուսակցություններից մեկը հետ է վերցրել իր լիազորագիրը, ավելի քան անհեթեթ է, քանզի ընդամենը մեկ ամիս առաջ Դաշինքի մեկ այլ հայց, ընդամենը 9 կուսակցությունների ստորագրությամբ, ընդունել եւ քննարկել էր Սահմանադրական դատարանը։ Դատարանի այս քայլն ունի պարզ բացատրություն. հասկանալով, որ ահռելի փաստական նյութի ու անհերքելի ապացույցների պայմաններում անհնար պետք է լինի մերժել Կոնգրեսի հայցը, դատարանը գերադասել է հերթական անգամ դիմել ցինիկ այս քայլին։ Դրանով դատարանը ավելորդ մի անգամ ապացուցում է, որ Հայաստանում արդարադատություն ու դատական համակարգ գոյություն չունի, այն վաղուց, ինչպես պետական մյուս կառույցները, վերածվել է վարչախմբի հլու ու անինքնասեր կամակատարի՝ պատրաստ կատարել նրա ամեն մի ապօրինի ու նվաստացուցիչ հրահանգ։ ՀԱՅՏԱՐԱՐՈՒԹՅՈՒՆ ՓԱՍՏԱՀԱՎԱՔ ԽՄԲԻ ԼՈՒԾԱՐՄԱՆ ՄԱՍԻՆ - 09.06.2009 Հունիսի 6-ին Սերժ Սարգսյանը ուժը կորցրած է հայտարարել Փաստահավաք խմբի ստեղծման իր իսկ կարգադրությունը, դրանով իսկ դադարեցնելով նրա գործունեությունը։ Փաստահավաք խմբի ստեղծումը հնարավոր դարձավ հայաստանյան հասարակության եւ միջազգային հանրության, մասնավորապես ԵԽԽՎ-ի եւ ԵԽ Մարդու իրավունքների հանձնակատար Թ. Համմարբերգի ակտիվ դերակատարության շնորհիվ։ Բաղկացած կոալիցիայի եւ ընդդիմության երկուական եւ ՀՀ Մարդու իրավունքների պաշտպանի մեկ ներկայացուցչից, խումբն աշխատեց շուրջ 6 ամիս՝ կենտրոնանալով հիմնականում մարտի 1-ի զոհերի սպանության հանգամանքների բացահայտման վրա։ Փաստահավաք խմբի աշխատանքը բարձր է գնահատվել ու նրա հույժ կարեւորությունը շեշտվել է ԵԽԽՎ-ի 1643 բանաձեւում։ Ապրիլին Փաստահավաք խումբը՝ ԱԺ խորհրդարանական հանձնաժովովին հանձնեց սպա Համլետ Թադեւոսյանի մահվան հանգամանքների մասին առաջին գրավոր զեկույցը, որում հավաքված փաստական նյութը գլխիվայր էր շրջում մինչ այդ իշխանության կողմից շրջանառվող վարկածը։ Աշխատանքը շարունակելու դեպքում կարճ ժամանակում նույն հանձնաժողովին պետք է ներկայացվեին եւս մի քանի զեկույց՝ մյուս սպանվածների մասով։ Մարդու իրավունքների պաշտպան ներկայացուցիչ Վ. Ստեփանյանի (Խմբի ղեկավարի) նախաձեռնությամբ, ապա իշխանության՝ նրան միացած մյուս երկու անդամների Ռ. Ավագյանի եւ Գ. Թովմասյանի մասնակցությամբ մայիսին շուրջ երկու շաբաթ խաթարվեց Փաստահավաք խմբի աշխատանքը, ապա նրանք ընդհանրապես հրաժարվեցին աշխատանքի ներկայանալ։ ՀԱՅՏԱՐԱՐՈՒԹՅՈՒՆ ՀԵՏԸՆՏՐԱԿԱՆ ՕՐԻՆԱԽԱԽՏՈՒՄՆԵՐԻ ՄԱՍԻՆ - 04.06.2009 Իշխանությունների կողմից նախընտրական շրջանում, ինչպես նաեւ մայիսի 31-ին` քվեարկության օրը իրագործվող ամենաթողությունն այժմ թեւակոխել է հետընտրական փուլ, որտեղ բացահայտ ու կոպիտ օրինախախտումների միջոցով ընտրական եւ այլ մարմիններ խոչընդոտում են բողոքարկման ընթացքը։ Արդեն չորս օր է, ինչ ռեժիմը զբաղված է Հայ Ազգային Կոնգրեսի եւ տարբեր դիտորդական կազմակերպությունների կողմից` օրինախախտումների մասին գրանցված հարյուրավոր արձանագրությունների կոծկումով։ Բոլոր ընտրատարածքային ընտրական հանձնաժողովները, բացառությամբ 6 ԸԸՀ-ի, կոպտորեն խախտելով օրենքը, թույլ չեն տալիս Հայ Ազգային Կոնգրեսի վստահված անձանց` քաղվածքներ կատարել տեղամասերի գրանցամատյաններից` պատճառաբանելով, թե դրանք արդեն ուղարկվել են արխիվ, այնինչ համաձայն ընտրական օրենսգրքի` գրանցամատյաններն առնվազն 7 օր պետք է մնան ընտրատարածքային ընտրական հանձնաժողովներում։ 3-րդ ԸԸՀ-ի ներկայացուցչի պատճառաբանությունն ընդհանրապես անցնում է զավեշտի բոլոր սահմանները։ Նա գրավոր պատճառաբանել է, որ փաստաթղթերը, այդ թվում գրանցամատյանները, փաթեթավորված են եւ գտնվում են մեքենայի մեջ։ 6-րդ ԸԸՀ-ի ներկայացուցիչը, որը թույլատրել է քաղվածք կատարել գրանցամատյաններից, վերջում ստորագրելու փոխարեն խզբզել է փաստաթղթի վրա։ ԸՆՏՐԱԽԱԽՏՈՒՄՆԵՐ. ԱՌ Ժ. 22:30 - 31.05.2009 18։50 8/13 Մալաթիա Սեբաստիա Հանձնաժողովի կնիքը դուրս է հանվել տեղամասից։ ՀԱԿ-ի վստահված անձին եվ դիտորդին ստիպել են հեռանալ ընտրատեղամասից։ Հայտնել է «Թրանսփերանսի Ինթերնեշնլ» ՀԿ-ի դիտորդը։ Սկսվել են լցոնումներ։ 19։10 8/02 Մալաթիա Սեբաստիա Հայկական Ժամանակ թերթի լրագրողից խլել են տեսախցիկը, որովհետեւ վերջինս նկարահանել է տեղի ունեցած լցոնումը եւ ասել են, որ տեսախցիկը կվերադարձնեն, եթե չհրապարակի նկարահանածը։ 19։30 8/08, 8/09 ԱՄՆ դեսպանության դիտորդի ներկայությամբ կատարել են զանգվածային լցոնումներ: 19։50 5/10 Անհայտ մարդկանց մի մեծ խումբ մտել է ընտրատեղամաս եվ ստեղծելով խառնաշփոթ եւ քաշքշուկ մոտ 100 քվեաթերթիկ գցել արկղը։ Խլել են միջադեպը նկարահանած ՉԻ թերթի լրագրողի տեսախցիկը։ 19:50 13/07 Երկու անհայտ կին մտել են ընտրատեղամաս եվ լրագրողների հարցին թե իրենք ովքեր են պատասխանել են, որ իրենք դիտորդ են ՀՀԿ-ից եվ, որ իրենց ղեկավարը Գագիկ Բեգլարյանն է, եւ անօրեն կերպով մնացել են տեղամասում հաշվարկի ընթացքում։ 20։00 սահմաններում 5/15 առեւանգվել է Հանձնաժողովի անդամ, Ժառանգություն կուսակցության անդամ Անուշավան Նիկողոսյանը։ ԵՐԵՎԱՆԻ ԱՎԱԳԱՆՈՒ ԸՆՏՐՈՒԹՅՈՒՆՆԵՐՈՒՄ ՀԱՅ ԱԶԳԱՅԻՆ ԿՈՆԳՐԵՍԻ ՆԱԽԸՆՏՐԱԿԱՆ ԾՐԱԳԻՐ Հարգելի ընտրող. Սա մեր երկրում քաղաքական եւ սոցիալ-տնտեսական համակարգը արմատապես փոխելու եւ առողջացնելու Հայ ազգային կոնգրեսի ծրագիրն է: Խոստովանենք, այլեւս հնարավոր չէ այսպես շարունակել: Ձեր կյանքն օրեցօր վատանում է: Ավելի ու ավելի դժվար է դառնում օրվա հացը վաստակելը: Ամեն քայլափոխի խախտվում են ձեր օրինական իրավունքները, վիրավորում արժանապատվությունը, մինչդեռ այսօրվա Հայաստանում իշխողների ապօրինությունները եւ կամայականությունները ավելի ու ավելի սանձարձակ են դառնում: Այս ամենը հետեւանք է Հայաստանում ստեղծված արատավոր քաղաքական եւ տնտեսական համակարգի, ինչը վարչախմբին թույլ է տալիս ժողովրդից բռնազավթած իշխանությունը ապօրինաբար պահել իր ձեռքում եւ օգտագործել որպես անձնական հարստացման միջոց : Ներկա համակարգից շահում են միայն բարձրաստիճան պետական պաշտոնյաները եւ իշխանությունների մերձավոր մի քանի ներմուծող օլիգարխներ: Ձեռք բերելով ապօրինի մենաշնորհներ եւ արտոնություններ, ազատ լինելով մրցակցությունից` նրանք կամայականորեն բարձրացնում են ժողովրդական սպառման ապրանքների գները, ստանում գերշահույթներ, անխնա կեղեքում ժողովրդին: Կարդալ ամբողջ ծրագիրը... ԱՋԱԿՑԵՔ ՀԱԿ-ԻՆ. ՄԵՐ ՀԱՇՎԵՀԱՄԱՐԸ ԿԵՆՏՐՈՆԱԿԱՆ ԲԱՆԿՈՒՄ Երեւանի ավագանու 2009 թ. մայիսի 31-ին կայանալիք ընտրություններին «ՀԱՅ ԱԶԳԱՅԻՆ ԿՈՆԳՐԵՍ» դաշինքի նախընտրական քարոզչությունն իրականացնելու նպատակով ՀՀ Կենտրոնական բանկում բացվել է հետեւյալ հաշվեհամարը. ՀՀ Կենտրոնական բանկ, «ՀԱՅ ԱԶԳԱՅԻՆ ԿՈՆԳՐԵՍ» դաշինք հ.հ.103008000848 Նշված հաշվեհամարին մուծումներ կարող են կատարել ՀՀ քաղաքացիները եւ իրավաբանական անձինք` ցանկացած բանկից, անդորրագրում պարտադիր նշելով հետեւյալ տեղեկությունը. ա. ֆիզիկական անձինք - մուծողի անուն ազգանունը, հաշվառման հասցեն եւ գումարը (առավելագույն գումարը` 50 000 ՀՀ դրամ): բ. իրավաբանական անձինք - կազմակերպության պաշտոնական անվանումը, հասցեն (առավելագույն գումարը ` 150 000 ՀՀ դրամ): ԲԵԿՈՒՄՆԱՅԻՆ ՀԱՆԳՐՎԱՆ. ԼԵՎՈՆ ՏԵՐ-ՊԵՏՐՈՍՅԱՆԻ ԵԼՈՒՅԹԸ 2009 Թ. ՄԱՅԻՍԻ 1-Ի ՀԱՆՐԱՀԱՎԱՔՈՒՄ Սիրելի հայրենակիցներ, Նախ եւ առաջ կցանկանայի հանձինս ձեզ շնորհավորել մեր ողջ ժողովրդին աշխատավորների համերաշխության միջազգային տոնի առթիվ, որի այժմեականությունը մանավանդ կարեւորվում է Հայաստանի ներկա անմխիթար իրականության հանգամանքով։ Մարտի 1-ի հանրահավաքից անցել է ուղիղ երկու ամիս՝ կարճատեւ մի ժամանակամիջոց, սակայն հագեցած բազմաթիվ նշանակալի գործընթացներով ու իրադարձություններով, որոնցից ձեր ուշադրությանն եմ ուզում ներկայացնել հետեւյալ չորսը. 1. Սոցիալ-տնտեսական իրավիճակի վատթարացում. 2. Յոթ քաղբանտարկյալների գործի տապալում. 3. Հայ-թուրքական երկխոսության խորացում. 4. Երեւանի քաղաքապետի ընտրության նախապատրաստություն։ ՀԱՅՏԱՐԱՐՈՒԹՅՈՒՆ «7-Ի ԳՈՐԾԻ» ՓԼՈՒԶՄԱՆ ՄԱՍԻՆ - 02.04.2009 Ապրիլի 1-ին կայացավ 7 քաղբանտարկյալների դատավարության վերջին անփառունակ նիստը։ Ի սկզբանե 7 քաղբանտարկյալների գործերը համատեղվել էին մի ընդհանուր «մայր գործի» մեջ, որպեսզի դրանով հիմնավորվեր նախագահական ընտրություններից հետո դեռ փետրվարի 24-ին ընդդիմության դեմ «իշխանության յուրացման փաստի» առիթով գաղտնի հարուցված քրեական գործը, մարտի 1-ի վաղ առավոտյան Ազատության հրապարակում խաղաղ ցուցարարների բարբարոսական ջարդը, նրանց վրա բարդվեր նույն օրը երեկոյան վարչախմբի իրականացրած արյունոտ սպանդի պատասխանատվությունը։ Դրանով պետք է բացատրվեր ու արդարացվեր նաեւ Ռ. Քոչարյանի կողմից մտցված ապօրինի արտակարգ դրությունը, հազարավոր մարդկանց նկատմամբ ամիսներ շարունակ իրականացված քաղաքական հետապնդումներն ու ահաբեկչությունը, բազմաթիվ գործիչների բանտարգելությունը։ ԼԵՎՈՆ ՏԵՐ-ՊԵՏՐՈՍՅԱՆԸ ԿԳԼԽԱՎՈՐԻ ԵՐԵՎԱՆԻ ՔԱՂԱՔԱՊԵՏԻ ԸՆՏՐՈՒԹՅՈՒՆՆԵՐՈՒՄ ՀԱԿ-Ի ՑՈՒՑԱԿԸ - 16.03.2009 Մարտի 15-ին տեղի է ունեցել Հայ ազգային կոնգրեսի Քաղաքական խորհրդի եւ կենտրոնական գրասենյակի համատեղ նիստ` ՀՀ առաջին նախագահ Լեւոն Տեր-Պետրոսյանի մասնակցությամբ: Նիստի ընթացքում քննարկվել են առաջիկա քաղաքապետական ընտրություններին առնչվող հարցեր: Քննարկման ընթացքում մասնակից կուսակցությունները հայտնել են այն կարծիքը, որ հաշվի առնելով Երեւան քաղաքի էական կշիռը երկրի քաղաքական եւ տնտեսական կյանքում, այս ընտրություններն անհրաժեշտ է դիտարկել, որպես երկրում սահամանդրական կարգը վերականգնելու առանցքային փուլ: Նիստում ընդունված որոշման համաձայն Հայ ազգային կոնգրեսը կմասնակցի Երեւանի քաղաքի քաղաքապետի ընտրություններին: Կոնգրեսի ցուցակը կգլխավորի ՀՀ առաջին նախագահ Լեւոն Տեր-Պետրոսյանը: Մեկ այլ որոշմամբ` Հայ ազգային կոնգրեսին մաս կազմող կուսակցությունները կենտրոնական գրասենյակին լիազորել են քննարկել «Ժառանգություն» կուսակցության առաջարկը` ընտրություններում միասնական ցուցակով հանդես գալու վերաբերյալ եւ այդ կապակցությամբ սկսել պաշտոնական բանակցություններ: ԼԵՎՈՆ ՏԵՐ-ՊԵՏՐՈՍՅԱՆԻ ԵԼՈՒՅԹԸ 2009 Թ. ՄԱՐՏԻ 1-Ի ՀԱՆՐԱՀԱՎԱՔՈՒՄ - 01.03.2009 Սիրելի հայրենակիցներ, Պատկերացնելու համար, թե ինչպիսի կարծիք է ձեւավորվել Արեւմուտքում Հայաստանի մասին, բավական է ուշադրություն դարձնել հետեւյալ հատկանշական փաստի վրա։ Վերջերս ադրբեջանցի լրագրողներից մեկի հարցին, թե «ինչո՞ւ է քաղբանտարկյալների խնդրում ԵԽԽՎ-ն երկակի չափանիշներ կիրառում, մասնավորապես հրաժարվելով ընդունել, որ Հայաստանում քաղբանտարկյալներ կան», այդ կազմակերպության Ադրբեջանի գծով համազեկուցող Անդրես Հերկելը տվել է հետեւյալ ցնցող պատասխանը. «Արեւմուտքն Ադրբեջանը դիտարկում է որպես իր դաշնակից երկիր եւ չի ցանկանում, որ նա իրեն համեմատի Հայաստանի հետ։ Ադրբեջանը շատ ավելի ճիշտ կանի, եթե իրեն համեմատի Թուրքիայի, Խորվաթիայի, Սլովակիայի եւ արեւելաեւրոպական մյուս երկրների հետ, որոնք մեծ հաջողությունների են հասել ժողովրդավարության զարգացման հարցում։ Իսկ ի՞նչ կարելի է վերցնել Հայաստանից։ Մենք ցանկանում էինք պատժել Հայաստանին, բայց դուք գիտեք, որ այդ երկրի թիկունքին կանգնած են Ռուսաստանը եւ մի շարք պետություններ, որոնք կարողացան ազդել եվրոխորհրդարանականների վրա» («Հայք», 7.02.2009)։ Եվրոպացի դիվանագետն, այսպիսով, պետությունները բաժանում է երեք կարգի, այն է՝ արեւմտաեւրոպական ժողովրդավարություններ, որոնց հետ Ադրբեջանը դեռեւս համեմատվելու հիմքեր չունի, ժողովրդավարացման ուղին բռնած արեւելաեւրոպական երկրներ, որոնք օրինակ պետք է ծառայեն Ադրբեջանի նման երկրների համար, եւ վերջապես, համեմատության առումով անպիտան, անհույս, «իզգոյ» բռնապետություններ, որոնց շարքին է դասված Հայաստանը՝ հաստատաբար Սոմալիի եւ Զիմբաբվեի կողքին։ ԴԵՊԻ ՆՈՐՈՒԹՅՈՒՆՆԵՐԻ ԱՐԽԻՎ...


text: 17-ամյա Ներսես Պողոսյանը դպրոցն ավարտելուց ընդամենը 3 ամիս առաջ ստիպված եղավ այլ ուսումնական հաստատություն տեղափոխվել։ Ներսեսը, ով մտադիր է ծրագրավորող դառնալ, սովորում էր Ճարտարապետաշինարարական համալսարանի Մանուկ Աբեղյանի անվան հենակետային դպրոցում։ Ասում է՝ տնօրենն իրեն հարկադրել է այլ դպրոց տեղափոխվել` ուսուցիչներից մեկի հետ ունեցած կոնֆլիկտի պատճառով։ Ներսեսն ու նրա ծնողներն ընդունում են, որ տղան կարգապահական խնդիրներ ուներ եւ որ ուսուցչի հետ վիճաբանության ժամանակ իրեն վատ է պահել. անգամ սուրճը, որ գնել էր դպրոցի բուֆետից եւ խմում էր դասաժամին, շփել է ուսուցչի վրա։ Բայց պնդում են. նախ ուսուցիչն է վիրավորել 17-ամյա պատանու արժանապատվությունն ու ոտնահարել օրենքով սահմանված իրավունքները։ «Ես որ ուսուցչի փոխարեն լինեի, էնպես կանեի, որ ինձ հարգեին, եթե ասեի՝ բարձրացեք դասի, բարձրանային։ Իսկ տնօրենի փոխարեն, ես կկանչեի, կխոսեի, նկատողությունով կանցներ կգնար, ոչ թե կհեռացնեի, էն էլ էս վերջին 2 ամիսը», - ասում է Ներսես Պողոսյանը: Ներսեսի հարազատները պատմում են, որ ծնողները փորձել են հարթել միջադեպը, սակայն տնօրենը ոչ մի կերպ չի համոզվել: Դպրոցի տնօրեն Աննա Մարուխյանը աշակերտին է մեղադրում։ Բնորոշում է նրան որպես դժվար դաստիարակվող, պնդում է` դպրոցում բոլորն են Ներսեսին մեղադրել, ինքն էլ այլընտրանք չի ունեցել ու ծնողներին առաջարկել է այլ դպրոց տեղափոխել։ «Ընդամենը առաջարկ է եղել։ Ոչ մի պատժամիջոց, ոչինչ չի կիրառվել Ներսեսի նկատմամբ», - «Ազատության» հետ զրույցում ասաց տնօրենը, - «Դա իմ անձնական կարծիքն էր, որ... չգիտեմ, չեմ կարող ասել ինչու, բայց հարմար եմ գտել, որ Ներսեսը չսովորի այլեւս այս դպրոցում։ Էդպես եմ հարմար գտել։ Ու իմ կարծիքն եմ հայտնել»: Հանրակրթության մասին օրենքով դպրոցի տնօրենն իրավունք չունի հեռացնել աշակերտին։ Կարող է միայն առաջարկել ծնողներին՝ երեխային տեղափոխել այլ դպրոց, այն էլ` նկատողությունից, ապա նաեւ խիստ նկատողությունից հետո միայն։ Չնայած տնօրենի պնդումներին, թե իր արդեն նախկին աշակերտը վատ վարք է ունեցել, փաստացի նա որեւէ նկատողություն մինչեւ հեռանալը չի ստացել։ Ծնողներն այս դեպքում անհիմն են համարում տնօրենի միանձնյա որոշումը։ «Տարրական ինչ-որ միջադեպ ա եղել, որ հեշտ լուծվեր, գնար, հարթվեր։ Դա դարձավ մի ամբողջ պատմություն։ Ստացվում ա՝ ես երեխային ուղարկում եմ դպրոց, ու ինքը հայտնվում ա ծուղակի մեջ, որտեղ իրան կարան վիրավորեն, իսկ ինքը չի կարա բողոքի, որտեղ ինքը պատասխան տա, միեւնույն ա՝ ինքն ա մեղավոր լինելու։ Ու իրենք սովոր են, որ ինչ ասեն, երեխան գլուխը կախի ու լսի, բայց չէ՞ որ մենք դաստիարակում ենք ինքնուրույն, ինքն իրեն հարգող անհատականություններ», - ասում է Ներսեսի մորաքույրը՝ Անի Ղահրամանյանը: Ավագանու «Բարեւ Երեւան» խմբակցության անդամ Անահիտ Բախշյանը, ով կրթական հարցերով բազմաթիվ ուսումնասիրություններ է արել ու երկար տարիներ դպրոց ղեկավարել, համոզված է. միջադեպի մասին դպրոցում քննարկումներ չեն կազմակերպվել, որոնց պետք է մասնակցեին նաեւ աշակերտական խորհրդի անդամները։ Օրենքն է աշակերտներին դպրոցի կառավարմանը մասնակցելու իրավունք տալիս, ընդգծում է Բախշյանը. - «Թող մի բան պակաս մաթեմատիկա իմանան, մի բան պակաս ֆիզիկա իմանան, բայց քաղաքացի լինեն։ Իմ դիտարկումները ցույց են տալիս, որ շատ քիչ դպրոցներում են երեխաները ազատ իրենց կարծիքը կարողանում ասել, պաշտպանել, հարց տալ, թե ինչու եք էսպիսի որոշում կայացրել, հարգելի մանկավարժներ, հիմնավորեք ձեր որոշումը, շատ քիչ դպրոցներում»: Դպրոցի նախկին տնօրենը կարեւորում է աշակերտական խորհուրդների դերը, որոնք, սակայն, ըստ նրա ձեւական բնույթ են կրում։ Մեր այցելած դպրոցներում աշակերտական խորհուրդները զբաղվում էին միայն մշակութային միջոցառումներ կազմակերպելով։ «Խորհուրդը պետք ա կարգապահության, տարբեր միջոցառումներ անելու, ուսուցիչներին, տնօրենին, փոխտնօրենին օգնելու համար», - «Ազատության» հետ զրույցում պատմում է 104-րդ դպրոցի աշակերտական խորհրդի նախագահը՝ Մամիկոնը: 104-րդ հիմնական դպրոցում տնօրենը դժվարությամբ թույլ տվեց առանց իր կամ փոխտնօրենի ներկայության խոսել աշակերտական խորհրդի անդամների հետ։ Պահանջեց հանդիպումն անցկացնել ոչ թե որեւէ դասասենյակում, այլ իր կամ փոխտնօրենի աշխատասենյակում, որտեղ, ըստ նրա, սովորաբար, տեղի են ունենում նաեւ աշակերտական խորհրդի հանդիպումները։ Խորհուրդը երբեւէ ինքնուրույն՝ առանց դպրոցի ղեկավարների, նիստեր չի անցկացնում եւ որոշումներ չի ընդունում։ Մեր հորդորները` մի քանի րոպե մեզ մենակ թողնել երեխաների հետ, դժվարությամբ արդյունք տվեցին, սակայն ընդամենը 2 րոպե տեսագրությունից հետո փոխտնօրենը եկավ ու պահանջեց ընդհատել զրույցը՝ պատճառաբանելով, թե դասն արդեն սկսված է եւ աշակերտները պետք է գնան դասարան։ Երեխաները լուռ ենթարկվեցին։ Աշակերտների յուրաքանչյուր քայլին խստորեն հետեւող տնօրեն Հայկանուշ Նիկոյանը ավելի ուշ «Ազատության» հետ հարցազրույցում պնդեց. դպրոցում ամեն ինչ անում են լավ մարդ ու անկաշկանդ քաղաքացի դաստիարակելու համար։ «Այսօր մեր աշակերտն ազատ է իր կարծիքն արտահայտելու համար։ Նախկինում էդպես չէր։ Դա արդեն մեր դպրոցների կատարած աշխատանքը չի՞ ձեր կարծիքով, որ երեխան այսօր համարձակություն ունի իր կարծիքը բարձրաձայն հայտնելու, կարող է իր կարծիքը պնդել անգամ, ինչու ոչ», - հարցնում էր Նիկոյանը: Տնօրենը, սակայն, չկարողացավ մտաբերել որեւէ դեպք, երբ աշակերտի եւ ուսուցչի կարծիքները չեն համընկնել, ու դա հանդուրժել են դպրոցում։ Ի դեպ, սա այն դպրոցն է, որտեղ դասավանդող ինֆորմատիկայի ուսուցչուհին վերջերս դատարանի որոշմամբ մեղավոր ճանաչվեց` սահմանադրական հանրաքվեի ժամանակ ուրիշի քվեն գողանալու` կրկնաքվեարկության համար։ Ընտրակեղծարար ուսուցիչը, սակայն, հնարավոր ամենամեղմ պատիժը` տուգանքը վճարելուց հետո շարունակում է դասավանդել այս դպրոցում։ «Լավ, փակեցինք այս թեման, ես շնորհակալ եմ, մենք էդ հարցը չենք մտցնում դպրոց։ Համաձայն չե՞ք ինձ հետ։ Այո, վատ արարք է արել, պատժվել է», - այս առնչությամբ մեկնաբանեց տնօրենը: Մեկ այլ` թիվ 139 ավագ դպրոցում, աշակերտական խորհրդի նախագահն ընտրվելուց առաջ նախընտրական ծրագիր է ունեցել, խոստումներ տվել՝ տարբեր միջոցառումներ կազմակերպելու մասին։ Ասում է՝ ընտրվելուց հետո դրանց մեծ մասն իրագործել է։ Միաժամանակ ընդունում, որ երբեւէ մտքով չի անցել քննարկման դնել մեծերի որոշումները դպրոցի կառավարման ու կարգուկանոնի հաստատման մասին։ «Նորմալ ա ամեն ինչ, աշակերտները գոհ են ամեն ինչից։ Ամեն ինչ շատ լավ ա, դժգոհություններ չկան, որ ներկայացվեն էլի», - ասում էր նա, - «Ինձ թվում ա՝ աշակերտը պետք ա մնա իր աշակերտի դիրքում, ու եթե տնօրենը մի բան ասում ա, պետքա ենթարկվել ու ամեն ինչը ընդունել։ Կարծիք կարելի ա արտահայտել, բայց ըստ դիրքի ու ըստ չափերի»: Կարպիս Փաշոյանն աշխատում էր Երեւանի դպրոցներից մեկում եւ աշխատանքից ազատվեց իր քաղաքացիական ակտիվության համար։ Դպրոցի տնօրենը չէր հանդուրժել նրա ֆեյսբուքյան գրառումներն ու մասնակցությունը բողոքի ակցիաներին։ Ազատ խոսքի կողմնակից մանկավարժը համոզված է. դպրոցների հիմնական մասում մանկավարժներին ձեռնտու չեն կարծիք հայտնող, ազատամիտ երեխաները։ Նրանք ձգտում են ունենալ ենթարկվող աշակերտներ։ «Նրանց համար նույնիսկ կարող է շատ ցավոտ լինել այն հանգամանքը, որ աշակերտը կարող է ուսուցչի կարծիքին չհամապատասխանող կարծիք արտահայտել։ Սա՝ ուսուցիչների մի մասը, ովքեր դեռեւս մնացել են անցյալ դարում եւ առաջնորդվում են խորհրդային շրջանի սկզբունքներով։ Ուսուցիչներ էլ կան, որ պարզապես հավես չունեն երեխաների հետ զբաղվելու։ Նրանց պարզապես պետք է գալ, անցկացնել 45 րոպեն, ինչ-որ վարչակարգ սահմանեն, որ երեխաները չաղմկեն, լսեն համապատասխան տեքստը, պատասխանեն եւ գնան։ Այսինքն նրանց չի հետաքրքրում ո՛չ քաղաքացիությունը, ո՛չ ազատությունը, ո՛չ խոսքի ազատությունը: Իրենց պետք չի դա՝ ավելորդ գլխացավանք է», - ասում է Փաշոյանը: Ավագանու «Բարեւ Երեւան» խմբակցության անդամ Անահիտ Բախշյանը վստահ է՝ իրավիճակը չի փոխվի, քանի դեռ պատասխանատուներն ստեղծում են այնպիսի համակարգ, որը ձեռնտու է իրենց որպես իշխանության ներկայացուցիչ, բայց ոչ որպես ծնող։ Մատնանշում է՝ երկար տարիներ կրթության նախարարությունը ղեկավարած Արմեն Աշոտյանի երեխաները սովորում են ոչ թե պետական հանրակրթական, այլ մասնավոր, թանկարժեք դպրոցում, որտեղ աշակերտներին սովորեցնում են ավելի ազատ լինել ու վերլուծական մտածողություն ունենալ։ «Ես որքան ճանաչում եմ Աշոտյանին, ինքը շատ գնահատում է ազատ մարդուն եւ ուզում է, որ իր երեխան այդպիսին մեծանա։ Բայց մյուս կողմից, որպես քաղաքական գործչի, փաստորեն այն դպրոցները, որ ունենք մենք հիմա, որտեղ վերեւից թելադրվում են շատ բաներ, ընդհուպ մինչեւ քվեարկություն, ընտրություն կատարել, ձեռնտու չէ ազատ հասարակություն, քաղաքացի ունենալը։ Եվ ունենք այն, ինչ ունենք», - ասում է Բախշյանը:


text: Ադրբեջանի իշխող «Ենի Ազերբայջան» կուսակցությունը հրապարակել է իր թեկնածուների ցուցակը` նոյեմբերի 7-ին երկրում նշանակված խորհրդարանական ընտրություններում։ Ընտրացուցակի առաջին հորիզոնականներում են կրկին հանրապետության առաջին տիկին Մեհրիբան Ալիեւան, նախագահի հորեղբայրը` Ջալալ Ալիեւը, ինչպես նաեւ Ալիեւների ընտանիքի մերձավոր բարեկամ Վասիֆ Թալիբովը։ «Այս առումով ցուցակը նույնն է, ինչ տարիներ առաջ` Ալիեւ-հոր պաշտոնավարության ժամանակ։ Ի տարբերություն այդ ժամանակաշրջանի, սակայն, այժմ իշխող կուսկացությունը սկսել է առաջադրել ոչ միայն Ալիեւների, այլեւ բարձրաստիճան մի շարք այլ պաշտոնյաների հարազատ-բարեկամներին», - պնդում են փորձագետները։ Ընտրատարածքներից մեկում, օրինակ, լրատվամիջոցների հաղորդմամբ, պայքարի է դուրս եկել նախագահի աշխատակազմի ղեկավար Ռամիզ Մեհտիեւի փեսան, մյուսում` պետական գույքի կառավարման կոմիտեի ղեկավար Քարիմ Հասանովի եղբայրը, երրորդում` Պետական նավթային ընկերության գործադիր տնօրենի զարմիկը, եւ այլն: Պատգամավորության ձգտող բարեկամ-հարազատների շարքը երկար է շարունակվում եւ լուրջ քննադատության արժանանում ոչ միայն ընդդիմության, այլեւ անկախ փորձագետների ու բլոգերների կողմից։ Վերջիններս բացահայտել են մեկ այլ միտում եւս. մի շարք ընտրատարածքներում, որտեղ առաջադրվել են պաշտոնյաների խնամի-բարեկամները, իշխող «Ենի Ազերբայջան»-ը որոշել է սեփական թեկնածուին չառաջադրել` ավելորդ լարվածություն չստեղծելու համար։ Այսօրինակ` առանց իշխող կուսակցության թեկնածուի մնացած ընտրատարածքներից մեկում, ակնկալվում է, որ պայքարի դուրս կգա Կենտրոնական ընտրական հանձնաժողովի ղեկավար Մազահիր Փանախովի եղբայրը: «Ընտանիքի անդամներից մեկը կպայքարի, մյուսը` կհաշվի նրան տրված ձայները», - ի մի է բերում «Ազատություն» ռադիոկայանի ադրբեջանական ծառայության վերլուծաբանը։ Ընդդիմադիրները պնդում են, թե այս ճանապարհով իշխանությունը փորձում է ամրապնդել դիրքերը եւ շրջապատել իրեն յուրայիններով: «Իլհամ Ալիեւի քաղաքական էլիտան հասկանում է, որ իր վարած քաղաքականությունը չի վայելում ընտրողների աջակցությունը, այդ իսկ պատճառով, միավորում է իշխանությունների վրա աշխատող մարդկանց, փորձում է նրանց միջոցով ամուր շրջանակ ստեղծել` իշխանությունը պահելու համար», - ասում է փորձագետ, ընդդիմադիր դաշինքի թեկնածու Արաստուն Օրուջլուն։ Մինչդեռ իշխող կուսակցությունը առաջադրված ընտրացուցակում որեւէ խնդիր չի տեսնում: «Ադրբեջանը փոքր երկիր է` ընդամենը 9 միլիոն բնակչությամբ, որից 3 միլիոնն ապրում է Բաքվում. այստեղ շատերն են մեկը մյուսի բարեկամ», - «Ազատություն» ռադիոկայանի ադրբեջանական ծառայությանն ասել է իշխող կուսակցության ներկայացուցիչ Բախտիյար Սադիկովը։


text: Հայ կինեմատոգրաֆը պետք է իր տեղը գտնի ռուսական շուկայում։ Այս մասին այսօր, հունվարի 21-ին հայտարարեց «Մոսֆիլմ» կինոկոնցեռնի գլխավոր տնօրեն, ռեժիսոր ու պրոդյուսեր Կարեն Շահնազարովը՝ պատասխանելով NEWS.am թղթակցի հարցին։ «Պարադոքսն այն է, որ ժամանակակից ռուսական կինոարդյունաբերությունը 60%-ով հայերից է կազմված, ովքեր էլ ստեղծում են ռուսական կինեմատոգրաֆը։ Եւ հայկական կինոյի համար միակ իսկապես իրական շուկան ռուսականն է», - ասել է նա։ Ռեժիսորը նաեւ ավելացրեց, որ հայկական շուկան կինոյի համար շատ փոքր է, ու հայկական ֆիլմերը միշտ էլ ուղղված են եղել ողջ ՍՍՀՄ շուկային։ Ընդ որում, Շահնազարովի խոսքով, հայկական կինոն միշտ էլ պահպանել է իր ազգային դեմքը, այն ինքնաբավ է եղել։ Հենց այս ուղղությամբ էլ Կարեն Գեորգիեւիչը տեսնում է հայկական կինոյի իրական զարգացումը։ «Հույս ունենալ, որ հայկական կինոն այլ շուկաներ դուրս կգա, շատ բարդ է», - ավելացրել է նա։


text: Ազգային ժողովի հասարակայնության եւ տեղեկատվության միջոցների հետ կապերի վարչության փոխանցմամբ, Ազգային ժողովի նախագահ Գալուստ Սահակյանը ցավակցական ուղերձ է հղել Ֆրանսիայի Հանրապետության Ազգային ժողովի նախագահ Կլոդ Բարտոլոնին եւ Սենատի նախագահ Ժերար Լարշեին: Ցավակցական ուղերձում նշված է. «Խոր վշտով տեղեկացա Փարիզում եւ Սեն Դընիում տեղի ունեցած դաժան ահաբեկչական գործողությունների մասին, որոնք բազմաթիվ անմեղ զոհերի եւ վիրավորների պատճառ դարձան: Խստորեն դատապարտելով տմարդի ահաբեկչական գործողությունները եւ մերժելով ահաբեկչության ցանկացած դրսեւորում՝ Հայաստանի Հանրապետության Ազգային ժողովի եւ անձամբ իմ անունից մեր անկեղծ վշտակցությունն ու զորակցությունն ենք հայտնում Ձեզ, Ֆրանսիայի բարեկամ ժողովրդին, զոհվածների հարազատներին եւ մերձավորներին, իսկ վիրավորներին մաղթում ենք շուտափույթ ապաքինում»:


text: Նախագահ Սերժ Սարգսյանը երեկ ընդունել է տեղեկատվական տեխնոլոգիաների (ՏՏ) ոլորտում ՀՀ նախագահի 2015թ. կրթական պարգեւներին արժանացած ուսանողներին եւ աշակերտներին։ Նախագահի նստավայրում տեղի ունեցած պարգեւատրման հանդիսավոր արարողության ժամանակ Սերժ Սարգսյանը մրցանակակիրներին հանձնել է տարբեր անվանակարգերում նրանց շնորհված պարգեւները. յուրաքանչյուր անվանակարգի համար վկայագրի հետ միասին երիտասարդները ստացել են հուշախորհրդանիշ եւ դրամական պարգեւ։ Այս տարի ՀՀ նախագահի ամենամյա կրթական պարգեւին արժանացել են 28 ուսանող եւ 16 աշակերտ 5 բուհից եւ 8 ավագ դպրոցից։ Մինչ այսօր տեղեկատվական տեխնոլոգիաների ոլորտում տարբեր անվանակարգերում ՀՀ նախագահի կրթական պարգեւին արժանացել են 366 ուսանող եւ աշակերտ։ Պարգեւատրման արարողության ժամանակ նախագահ Սերժ Սարգսյանը շնորհավորել է բարձր առաջադիմություն ցուցաբերած եւ նախագահի 2015թ. կրթական պարգեւներին արժանացած ուսանողներին եւ աշակերտներին, մաղթել հաջողություններ։ «Հարգելի՛ պարոն Թորոսյան, Սիրելի՛ գործընկերներ, Նախ եւ առաջ, իհարկե, շնորհավորում եմ այստեղ ներկա ուսանողներին եւ աշակերտներին՝ տեղեկատվական տեխնոլոգիաների ոլորտում Հայաստանի Հանրապետության նախագահի մրցանակներին արժանանալու կապակցությամբ։ Անշուշտ, շնորհավորում եմ մեզ բոլորիս, որովհետեւ այս մրցանակները բոլորինս են. ձեր հաջողությունը, սիրելի՛ երիտասարդներ, մեր բոլորի հաջողությունն է։ Ուրախ եմ, որ այսօր մրցանակների հետ միասին դուք հնարավորություն ունեք մեկ այլ պարգեւ էլ ստանալու։ Դա մեր հայրենակից պարոն Վահե Թորոսյանի՝ այս ոլորտում շատ մեծ հաջողությունների հասած անհատի հետ անկաշկանդ շփվելու հնարավորությունն է։ Ես ձեզ բոլորիդ կոչ եմ անում լիարժեք օգտվել նաեւ այս հնարավորությունից։ Իհարկե, շնորհակալություն եմ հայտնում մրցանակաբաշխության հանձնաժողովին՝ պատասխանատու եւ ծավալուն աշխատանք կատարելու համար։ Հավատում եմ, որ պարգեւատրվում են ամենաարժանավորները։ Տասնմեկ տարի առաջ հիմնված այս պարգեւներն արդեն դարձել են մեր հասարակության մեջ նշված ոլորտի զարգացմանն ուղղված կարեւոր քայլ։ Տարեցտարի մենք տեսնում ենք այս ոլորտում որդեգրած մեր քաղաքականության դրական արդյունքները։ Տեսնում ենք մեր ընտրության ճշմարտացիության եւ հեռանկարի ապացույցները։ Տեղեկատվական տեխնոլոգիաների ոլորտին առնչվող բոլոր մասնագիտությունները, ինչպես նաեւ որակյալ մասնագետները մեր երկրում, իրոք, պահանջված են։ Կարծում եմ՝ այս պահանջարկը բավարարելու ուղղությամբ աշխատանքները պետք է շարունակել ավելի մեծ թափով։ Այսօր Վահեի հետ խոսելիս մենք նշեցինք, որ այս ոլորտում կադրերի շատ մեծ պահանջարկ կա, եւ ոլորտի զարգացման կարեւորագույն պայմանը այդպիսի կադրերի ուսուցումն է։ Մենք, իհարկե, նոր թափ ենք հաղորդելու այս գործընթացին։ Կարծում եմ՝ այս պահանջարկը բավարարելու ուղղությամբ մենք ունենք հնարավորություններ, որոնք բխում են նախ՝ մեր կրթական համակարգում բարեփոխումներ իրականացնելու ոչ միայն մեր ցանկությունից, այլ նաեւ արդեն գործողություններից, եւ բնական է՝ նաեւ դպրոցից դուրս այն հնարավորություններից, որ մեզ տալիս է «Թումո» տեխնոլոգիական կենտրոն ասեմ, թե՞ ասեմ գերազանցության կենտրոն, համենայնդեպս, կենտրոն, որտեղ ստանում են գիտելիք, հաճույքով զբաղվում են իրենց սիրած մասնագիտությամբ։ Տեխնոլոգիական ձեռներեցությունը կարող է եւ պետք է դառնա մեր տնտեսության կարեւոր մաս, մեր տնտեսական զարգացման կարեւոր խթան։ Մենք, որպես հասարակություն, պետք է գիտակցենք, որ այս ոլորտում մասնագետների մեծ քանակն ինքնանպատակ չէ։ Սա միայն տնտեսական խնդիր չէ. նրանք մեզանում արդեն ձեւավորում են հասարակության որոշակի շերտ։ Սա մտավորականության՝ 21—րդ դարին բնորոշ նոր խավ է։ Ցանկացած երկրի համար այն ոչ միայն տնտեսական, այլեւ քաղաքական ու քաղաքակրթական կարեւոր ցուցանիշ է։ Կրթված ու բարեկեցիկ միջին խավի ներկայացուցիչներն անխուսափելիորեն նոր՝ ավելի բարձր որակ են հաղորդում հասարակական հարաբերություններին։ Նրանք առաջ են քաշում կրթության եւ առողջապահության նկատմամբ ավելի բարձր պահանջներ՝ միաժամանակ ներկայացնելով ծրագրեր եւ առաջարկություններ։ Նրանք առաջ են քաշում նաեւ քաղաքական ու տնտեսական ազատությունների ավելի բարձր մակարդակ ապահովելու պահանջներ։ Եվ դա օրինաչափ է։ Սա առաջընթացի ճանապարհ է, եւ մեր դեպքում հենց սա՛ է միայն առաջընթացի ճանապարհը։ Շնորհակալ եմ եւ մեկ անգամ եւս, սիրելի՛ երիտասարդներ, շնորհավորում եմ ձեզ այս հաջողության կապակցությամբ»։ ՀՀ նախագահի կարգադրությամբ հաստատված՝ ՏՏ բնագավառում կրթական պարգեւների շնորհման հանձնաժողովի նախագահ, «Սինոփսիս Արմենիա» ընկերության տնօրեն Հովիկ Մուսայելյանը նշեց, որ մրցանակաբաշխության հիմնական առաքելությունն է բացահայտել եւ խրախուսել տեխնիկական ուղղվածությամբ համալսարանների եւ դպրոցների լավագույն ուսանողներին եւ աշակերտներին՝ ուղղորդելով նրանց ինչպես տեխնոլոգիական ձեռներեցության, այնպես էլ տեղեկատվական գիտակրթական ոլորտներ։ Նա ընդգծեց մի կարեւոր հանգամանք, որ այս տարի մեր դպրոցականները միջազգային օլիմպիադաներից բերել են 20 մեդալ, ավելի շատ, քան Թուրքիան եւ ավելի շատ, քան Վրաստանն ու Ադրբեջանը միասին վերցրած. «Սա, հիրավի հպարտանալու փաստ է։ Բայց, եթե մենք այս ցուցանիշներով առաջատար ենք նշված տարածաշրջանային երկրների մեջ մաթեմատիկա, ֆիզիկա, աստղագիտություն եւ կենսաբանություն առարկաներից, ապա ինֆորմատիկա առարկայից ստացած 3 բրոնզե մեդալներով առաջատար չենք։ Իսկ տեղեկատվական եւ hեռահաղորդակցային տեխնոլոգիաներ (ՏՀՏ) ոլորտային առարկան դպրոցում հենց ինֆորմատիկան է»։ Նրա խոսքով, մրցանակաբաշխության արդյունքների հետազոտման հանձնաժողովի անդամները հանգել են այն եզրակացության, որ բնագիտական հոսքով շատ դպրոցների երեխաներ, նույնիսկ օլիմպիադաներից մեդալներ բերողները, մասնագիտական կողմնորոշման առումով երբեմն ընտրում են հումանիտար հոսքերը. «Դա շատ մտահոգում է մեզ եւ իրականում չի համընկնում այս մրցանակաբաշխության տրամաբանությանը։ Սա էր պատճառը, որ այս տարվա սեպտեմբերի 1—ից հինգ ավագ դպրոցներում «Սինոփսիսի», «ՎիվաՍելի», «Յունիքոմփի» եւ կրթության ու գիտության նախարարության հետ համատեղ քառակողմ պիլոտային ծրագիր է իրականացվում, եւ երեք առարկաներ՝ «Միկրոէլեկտրոնիկա», «Տեղեկատվական տեխնոլոգիաներ» եւ «Հեռահաղորդակցություն», դարձել են պարտադիր առարկաներ»։ Նա տեղեկացրեց, որ հաջորդ տարի այս ծրագրին կմիանա եւս տասը դպրոց, եւ մինչեւ 2020 թվականը հանրապետության մոտ 70 ավագ դպրոցներում այս երեք առարկաները կդասավանդվեն պարտադիր հիմունքներով. «Մենք շատ հպարտ ենք, որ աշխարհում առաջին անգամ Հայաստանում է իրականացվում նման ծրագիր։ Շատ փորձագետներ, այդ թվում՝ եւ զարգացած երկրներից, նշում են, որ իրենց երկրներում վաղուց խոսում են այս մասին, սակայն Հայաստանն առաջինն այս քայլը կատարեց եւ եթե դրան գումարենք այն, որ ոլորտում 2000—2500 որակյալ աշխատակիցների պահանջարկ կա, ապա նաեւ այս ծրագրի միջոցով այդ խնդիրը մոտ ապագայում կլուծենք եւ լուրջ հիմքեր կստեղծենք նոր վերազգային կորպորացիաների մուտքը Հայաստան ապահովելու համար, որովհետեւ այստեղ գլխավորը կրթության որակն է, եւ նմանատիպ ծրագրերի միջոցով մենք կրթության որակի խնդիր ենք լուծում»։ «Ինձ համար շատ տպավորիչ է այս մրցանակաբաշխությունը։ Ծնված լինելով Փարիզում եւ ստանալով հայկական դաստիարակություն՝ կարծես վերադառնում եմ արմատներիս։ Իմ սիրտը միշտ Հայաստանում է եղել»,–ասաց «Մայքրոսոֆթ» ընկերության փոխնախագահ Վահե Թորոսյանը։ Նա ընդգծեց, որ քրտնաջան աշխատանքը միակ ճանապարհն է հաջողության հասնելու, հարազատ երկրին օգտակար լինելու։ «Երբ 2006 թվականին որոշեցի Հայաստանում բացել «Մայքրոսոֆթի» հայաստանյան գրասենյակը, ես առաջին հերթին մտածում էի երիտասարդ սերնդի ներկայացուցիչների մասին։ Չկա ավելի լավ հիմք ապագայի համար, քան գիտելիքն է, եւ հատկապես թվային եւ բարձր տեխնոլոգիաների բնագավառում, երբ ամեն օր աշխարհի մի որեւէ կետում ինչ—որ մեկը ինչ—որ նոր բան է ստեղծում, որը կարող է փոխել ամեն ինչ այն բանի համեմատ, ինչ սովորել ենք։ Միայն անընդհատ նշաձողը բարձրացնելով է հնարավոր լինել առաջինը,–ասաց նա երիտասարդներին մաղթելով դառնալ Բիլ Գեյթսեր եւ Հայաստանին օգնել դառնալու լավագույնն աշխարհում եւ լավագույն ձեռքբերումներ ունենալ ՏՏ բնագավառում.–Այսօր մեծապես կապակցված աշխարհում կարող ես լինել փոքր երկիր, բայց մեծ երազանքներ ունենալ»։ Իսկ այն երիտասարդներին, ովքեր «Մայքրոսոֆթ» ընկերությունում աշխատելու երազանքն ունեն, կոչ արեց շարունակել քրտնաջան աշխատել. «Մենք յուրաքանչյուր տարի կրթաթոշակներ ունենք, եւ երբ պատրաստ լինեն՝ կարող են մասնակցել մեր ծրագրին»։ Իսկ թե արդյո՞ք ազգանվան «յան»—ով վերջանալը այդ հարցում որոշիչ կլինի, նա ասաց, որ ինչպես արդեն նշել է իր սիրտը Հայաստանում է եւ եթե տեսնում է, «յան»—ով ազգանուն, ավելի ուշադիր է լինում։ Իսկ մրցանակ ստացած երիտասարդները գոհ են եւ ոգեւորված։ ԵՊՀ ասպիրանտ Ներսես Խաչատրյանը «ՀՀ»—ի հետ զրույցում ասաց, որ իր մրցանակը ՏՏ ոլորտում նախագահի առաջին կարգի կրթական պարգեւ է լավագույն ասպիրանտ կոչման համար. «Այս պահին ասպիրանտուրան արդեն ավարտել եմ, շարունակելու եմ դասավանդել ԵՊՀ—ում, զուգահեռ նաեւ զբաղվում եմ ՏՏ ոլորտում պրակտիկ գործունեությամբ։ Ունենք ընկերներով հիմնած փոքրիկ ընկերություն, որի օգնությամբ փորձելու ենք մեր փոքրիկ ներդրումն ունենալ Հայաստանում ՏՏ ոլորտի զարգացմանը»։ «Այս մրցանակը առաջին հերթին կմոտիվացնի ինձ, որպեսզի հետագայում ավելի մեծ հաջողություններ ունենամ եւ օգտակար լինեմ Հայաստանում զարգացող ՏՏ ոլորտին»,–ասաց լավագույն աշակերտ համարված «Մխիթար Սեբաստացի» կրթահամալիրի սան Գեւորգ Սայադյանը։ ԵՊՀ ռադիոֆիզիկայի ֆակուլտետի 4—րդ կուրսի ուսանողուհի Վիկտորյա Մանուկյանն էլ, ով հաղթել է լավագույն ուսանողուհի բակալավր առաջին կարգ անվանակարգում, շատ ուրախ է եւ ոգեւորված. «Կարելի է ասել, որ սպասված մրցանակ էր, որովհետեւ դեռ մանկուց փորձել եմ իմ բնագիտական ներուժը ճիշտ օգտագործել, եւ դրա վառ ապացույցն է, որ այսօր ռադիոֆիզիկայի ֆակուլտետի լավագույն ուսանողուհիներից մեկն եմ, նաեւ «Սինոփսիս» ընկերության ուսումնական դեպարտամենտի ուսանողուհի եմ։ Շնորհակալ եմ այս նախաձեռնության համար, որովհետեւ իսկապես ոգեւորող է, իսկապես մոտիվացնող եւ խթանում է ՏՏ ոլորտում իգական սեռի ներկայացուցիչների քանակի մեծացումը։ Մոտ ապագաս տեսնում եմ «Սինոփսիս» ընկերության մագիստրատուրայում, որովհետեւ իսկապես շատ լավ բազա տրված է ԵՊՀ—ի կողմից, իսկ «Սինոփսիսը» հնարավորություն է ընձեռում նեղ մասնագիտական գիտելիքներ եւ աշխատանք ձեռք բերել»։ Նշենք, որ նախագահի կրթական պարգեւի հուշախորհրդանիշը ներկայացնում է ճարտարագիտական բնագավառում Հայաստանի գերազանցության հարատեւ ավանդույթների եւ ՏՏ ապագայի համաշխարհային տեսլականը։ Այն ապակյա հիմքի վրա կանգնեցված բյուրեղապակյա ուղղանկյուն է՝ ամրացված ոլորաձեւ բրոնզե պարուրակով։ Պարուրակը, մասնավորապես, մարմնավորում է շարունակական զարգացումը ՏՏ ոլորտում։ hhpress.am Լիլիթ ԱՍԱՏՐՅԱՆ


text: Իսպանիայի մայրաքաղաք Մադրիդում աղքատության եւ կառավարության կողմից լրացուցիչ խնայողություններ սահմանելու քաղաքականության դեմ երեկվա ցույցը վերածվել է զանգվածային անկարգությունների։ 19 ցուցարար ձերբակալվել է, վիրավորվել է մոտ 50 ոստիկան, որոնցից մեկը գտնվում է ծանր վիճակում։ «Արժանապատվության երթ» կարգախոսով բողոքի ակցիային մասնակցել են հարյուր հազարավոր մարդիկ, ովքեր իշխանություններից պահանջում են լուծել աշխատատեղերի, առողջապահության համակարգի, բնակելի շենքերի կառուցման, կրթության հարցերը եւ միջոցներ ձեռնարկել բնակչության աղքատացման դեմ։


text: Ռուսաստանի եւ ՆԱՏՕ-ի հարաբերությունները գնալով սրվում են, ընդ որում, լարվածությունը դրսեւորվում է արդեն ոչ թե սոսկ ռազմական, այլեւ պատմական ասպարեզում։ Լեհաստանն առաջարկում է Երկրորդ աշխարհամարտի ավարտի միջոցառումների իր տարբերակը, որն ուղղակիորեն հակասում է Ռուսաստանի դիրքորոշմանը։ «Ինչո՞ւ տոնել պատերազմի ավարտը Մոսկվայում, այլ ոչ թե, ասենք, Լոնդոնում կամ Բեռլինում, ինչն ավելի տրամաբանական է թվում։ Եվրոպայում սովորել են, որ Ռուսաստանը պատերազմի ավարտը նշում է Մոսկվայում` այնտեղ, որտեղ պատերազմը սկսվել է: Դա անբնական է»,- երեկ ասել է Լեհաստանի արտգործնախարար Գժեգոժ Սխետինան։ Լեհաստանը, նախարարի փոխանցմամբ, ցանկանում է կազմակերպել Երկրորդ աշխարհամարտի ավարտին նվիրված այլընտրանքային տարբերակ, ըստ որի միջոցառումը տեղի կունենա Գդանսկի մոտակայքում գտնվող Վեստերպլատտե թերակղզում, որտեղ տեղի են ունեցել Երկրորդ աշխարհամարտի ամենաառաջին բախումները։ Լեհաստանի նախագահ Բրոնիսլավ Կոմորովսկին առաջարկում է Եվրոպայի ղեկավարներին մայիսի 8-ին այցելել Վեստերպլատտե։ Մոսկվան զայրույթով է արձագանքել Վարշավայի այդ նախաձեռնությանը։ Ռուսաստանի նախագահի աշխատակազմի ղեկավար Սերգեյ Իվանովը հայտարարել է, որ լեհերի նպատակն է խափանել մայիսի 9-ին եվրոպական մի շարք ղեկավարների այցը Մոսկվա։ «Մենք կդիմանանք, եթե ինչ-որ մեկը չգա Մոսկվա»,- ասել է Իվանովը, նշելով, որ 22 պետությունների ղեկավարներ արդեն հաստատել են իրենց մասնակցությունը 2015 թվականի մայիսի 9-ին Մոսկվայում կայանալիք միջոցառումներին։ Խոսքը ԱՊՀ եւ ասիական երկրների, ինչպես նաեւ Իսրայելի ղեկավարների մասին է։ Վեստերպլատտեն փոքր թերակղզի է Գդանսկի ծովածոցում։ Այն համարվում է լեհական դիմադրության խորհրդանիշ։ 1939 թվականին Վեստերպլատտեում տեղակայված էր լեհական զինապահեստ եւ կայազոր։ Սեպտեմբերի 1-ին, որը համարվում է Երկրորդ աշխարհամարտի առաջին օրը, «Շլեզվիգ-Հոլշտայն» գերմանական զրահանավի թնդանոթները կրակ են բացել կայազորի վրա։ Ֆաշիստները Լեհաստանից պահանջել է Վեստերպլատտեն հանձնել Գերմանիային։ Թերակղզում է գտնվում այդ օրերին զոհված լեհական կայազորի զինվորների եղբայրական գերեզմանը։ Ռուսաստանի փոխարտգործնախարար Գրիգորի Կարասինը դատապարտել է լեհերի նախաձեռնությունը։ «Երկրորդ աշխարհամարտի արդյունքների վերանայմանն ուղղված նախարար Սխետինայի ոչ հմուտ եւ անճոռնի ճիգերը խայտառակում են Լեհաստանի դիվանագիտական ծառայությունը»,- ասել է Կարասինը։


text: Ադրբեջանը ձախողվեց բանակցություններում, այդ պատճառով փորձեց ռազմական ճանապարհով ինչ-որ լուծումներ գտնել, ռազմական ճանապարհով էլ ձախողվեց: Այդ մասին հայտարարեց Հայաստանի արտգործնախարար Էդվարդ Նալբանդյանը՝ այսօր Հայոց ցեղասպանության զոհերի Ծիծեռնակաբերդի հուշահամալիրում պատասխանելով լրագրողների հարցերին: Նրա համոզմամբ՝ Բաքուն ստիպված է լինելու վերադառնալ բանակցությունների սեղան, «որովհետեւ այլընտրանք չկա, այլ ճանապարհ չկա, բանակցությունները պետք է շարունակվեն»։ Ռուսաստանի արտգործնախարար Սերգեյ Լավրովի՝ օրերս Հայաստան կատարած այցի ժամանակ բերած առաջարկների կամ փաթեթի, ձեռք բերված պայմանավորվածությունների մասին հարցերին Նալբանդյանը արձագանքեց. - «Բանակցությունների մասին մենք տեղեկացրեցինք Լավրովի հետ մամլո ասուլիսի ժամանակ, որեւէ գաղտնի բան չկա: Ադրբեջանի լայնածավալ ագրեսիվ ռազմական գործողությունների հետեւանքով բանակցություններին լուրջ վնաս է հասցվել, եւ եռանախագահների, միջազգային հանրության հետ համատեղ պետք է ջանքեր գործադրենք, որ բանակցություններին, խաղաղ կարգավորմանը հասցված այդ հարվածը հնարավոր լինի հաղթահարել: Չնայած շատ դժվար է հաղթահարել, որովհետեւ կան զոհեր, իսկ դա անվերականգնելի է։ Եվ միջազգային հանրությունը այսօր դրանով է զբաղված, որպեսզի հնարավոր լինի Ադրբեջանին կարգի հրավիրել եւ բերել կառուցողական դաշտ, որպեսզի հնարավոր լինի բանակցությունները շարունակել, քանի որ բանակցություններին այլընտրանք չկա»: «Փաթեթ», Հայաստանի արտգործնախարարի հավաստմամբ, «գոյություն չունի, եւ Լավրովը դրա մասին հայտարարեց, եւ շինծու ինչ-որ հարցեր պետք չէ տալ»: «Այդպիսի փաթեթ Լավրովը չի բերել», - ասաց նա: - «Աեկոսեների, բամբասանքների հիման վրա վերլուծություններ եւ եզրակացություններ պետք չէ անել։ Լավրովն ինքը հայտարարեց, որ այսօր ջանքերը պետք է ուղղված լինեն հետաքննության մեխանիզմի ստեղծմանը, վստահության միջոցների ձեռնարկմանը, որպեսզի հնարավոր լինի ապահովել կայունությունը եւ անվտանգությունը տարածաշրջանում, ավելի բարենպաստ պայմաններ ստեղծել բանակցությունները շարունակելու նպատակով»: Նալբանդյանը նաեւ վստահեցրեց, որ տարածքների հետ կապված փոխզիջումների հարց «չի քննարկվել Լավրովի այցի ժամանակ»: «Իսկ ընդհանրապե՞ս», - այս հարցին էլ Հայաստանի արտաքին քաղաքական գերատեսչության ղեկավարը արձագանքեց.- «Իսկ ընդհանրապես կան առաջարկներ եռանախագահների կողմից, որոնք արվել էին Ռուսաստանի, Միացյալ Նահանգների եւ Ֆրանսիայի նախագահների մակարդակով հինգ հայտնի հայտարարությունների մեջ, որոնց հիման վրա Հայաստանը բազմիցս է հայտարարել, որ կարող է շարունակել բանակցությունները, կարող է գնալ կարգավորմանը, իսկ Ադրբեջանը անտեսում է դրանք: Սա է իրականությունը եւ սա է պատճառը, որ միջազգային հանրությունը պետք է փորձի հնարավորինս անել, որպեսզի Ադրբեջանին բերի կառուցողական դաշտ»։ Իսկ թե «կարգավորումը տարածքների հաշվի՞ն է լինելու» արդյոք՝ այս կապակցությամբ Նալբանդյանը հայտարարեց. - «Կարգավորումը լինելու է այն հիմքի վրա, ինչի մասին բազմիցս հայտարարել էր հանրապետության նախագահը, նաեւ արտգործնախարարը։ Նոր բաներ պետք չէ հնարել։ Արված առաջարկները, եթե ձեռնտու լինեին Ադրբեջանին, ապա նա ինքն իրեն չէր մտցնի փակուղու մեջ եւ չէր գնա նոր ռազմական գործողությունների»։


text: Միացյալ Նահանգները եւ Ռուսաստանը Սիրիայում պատերազմի շեմին չեն, երեկ հայտարարել է ԱՄՆ նախագահի խոսնակ Շոն Սփայսերը։ Սպիտակ տան ներկայացուցիչն ասել է, որ անհրաժեշտ է Ռուսաստանի հետ պահպանել հաղորդակցության բաց ուղիները։ «Միեւնույն ժամանակ, Միացյալ Նահանգները հնարավորը կանի սեփական շահերը Սիրիայում պաշտպանելու համար», - ասել է Սփայսերը՝ շարունակելով. - «Վաշինգտոնն ունի ինքնապաշտպանության իրավունք։ Իրավիճակի սրումը պետք չէ ո՛չ Վաշինգտոնին, ո՛չ Մոսկվային։ Իսկ «Իսլամական պետություն» ահաբեկչական խմբավորումը Միացյալ Նահանգների եւ Ռուսաստանի ընդհանուր թշնամին է»։ Ամերիկյան օդուժի կողմից սիրիական բանակի Սու-22 կործանիչի ոչնչացումից հետո, երեկ Ռուսաստանի պաշտպանության նախարարությունը հայտարարեց, որ Սիրիայում ռուսական հակաօդային պաշտպանության համակարգը եւ օդուժը Եփրատից արեւմուտք իր գործողության շրջաններում հայտնված արեւմտյան կոալիցիայի ցանկացած օդանավ եւ անօդաչու թռչող սարք կդիտարկի որպես օրինական թիրախ։ «Սիրիական օդանավի ոչնչացումը հակասում է միջազգային նորմերին եւ այն կարելի է որակել որպես ռազմական ագրեսիա ՄԱԿ-ի անդամ պետության դեմ», - նշված է Ռուսաստանի ռազմական գերատեսչության հաղորդագրությունում։ Մոսկվայում երեկ նաեւ հայտարարել են, որ ռուսական կողմը կասեցնում է համագործակցությունը Միացյալ Նահանգների հետ Սիրիայում գործողությունների ժամանակ թռիչքների անվտանգության մասին հուշագրի շրջանակում։ Այդուամենայնիվ, երկու երկրները Սիրիայում ռազմական բախումների շեմին չեն. համենայն դեպս, լրագրողի նման հարցին Սպիտակ տան պաշտոնական ներկայացուցիչը բացասական պատասխան է տվել։


text: ՀՀ երկրորդ նախագահ Ռոբերտ Քոչարյանը հայտարարություն է տարածել, որում, մասնավորապես, ասված է. «Ես վաղուց խոստացել էի հարցազրույց տալ, թեեւ ոգեւորիչ որեւէ բան ասելու հիմք չէի տեսնում: Անկեղծ ասած՝ անցած օրերի ընթացքում փորձել եմ պատասխաններ գրել ու արձագանքել մի քանի արդիական հարցերի: Սակայն ներքին դիմադրությունս այնքան մեծ էր, որ ես չուզեցի շարունակել: Քաջատեղյակ լինելով առկա իրողություններին, ընթացիկ քաղաքական գործընթացի մանրամասները մեկնաբանելու, առավել եւս՝ դրանց մեջ մտնելու ոչ մի ցանկություն չունեմ: Շարունակում եմ 2015թ. սահմանադրական փոփոխությունները մեծ սխալ համարել՝ Հայաստանի համար երկարատեւ բացասական հետեւանքներով: Նոր ընտրական օրենսգիրքն իր ռեյտինգային /տարածքային/ քվեարկության համակարգով էլ ավելի է խթանելու մեր ընտրական գործընթացներին բնորոշ ամենավատ դրսեւորումները: Ըստ էության, մեծամասնական ընտրակարգի տրամաբանությունը ակնհայտորեն գերակշռում է համամասնականին: Միջկուսակցական պայքարը ստորադասվում է անձերի պայքարին՝ գրեթե զրոյացնելով խորհրդարանական համակարգի ներքո ընտրապայքարի ծավալման գովաբանված առավելությունները: Այդպիսով, այս ընտրություններում գաղափարական պայքարը որեւէ նշանակություն չի ունենալու: Դա են փաստում նաեւ հրապարակված տարածքային ցուցակները: Ակնհայտ է, որ լինելու է քսակների կռիվ՝ զոռբայության մթնոլորտում: Հատկապես, որ բազմաթիվ ընտրողներ այնպիսի ծանր սոցիալական վիճակում են հայտնվել, որ ըստ ամենայնի, պատրաստ չեն մերժել փողը ու թերեւս կմասնակցեն ձայների աճուրդին: Ցավոք, դժվար չէ կռահել, թե ինչ պտուղներ կտա այս ամենը»: Ռոբերտ Քոչարյան 06 մարտի 2017թ.


text: Հայ-վրացական «անմար սիրավեպը» Նրանք մեզ են հեգնում, մենք՝ նրանց, տասնյակ պիտակավորումներով ենք հարաբերվում, նաեւ ակնհայտ է, որ մրցակիցներ ենք, թեպետ մինչ այժմ այդքան էլ պարզորոշ չէ, թե որ ասպարեզում եւ կամ ինչու։ Տարածաշրջանում Վրաստանը կարծես թե միակ պետությունն է, ում հետ որեւէ տարաձայնություն մեր երկիրը չունի, բայց, այնուհանդերձ, դրանք կան, եւ մանրամասն ուսումնասիրությունները կարող են ցույց տալ, որ բավականին լուրջ բնույթ են կրում։ Իհարկե, տարաձայնությունները ոչ միայն քաղաքական, ռազմական, կրոնական ու տնտեսական համատեքստերում են լինում, այլեւ մշակութային, քաղաքակրթական, սոցիալ-հոգեբանական, եւ այսպես շարունակ։ Միշտ էլ թե Երեւանում, թե Թբիլիսիում հայ-վրացական «անմար սիրավեպի» շուրջ խոսակցությունները հրատապ են, թեպետ շատ դեպքերում ծայրահեղացված ու միֆականացված, ասես ողջ օրը վրացիները մեզնով են ապրում, մենք էլ՝ իրենցով։ Ինչեւէ, վերջին շրջանում խոսքուզրույցներում եւ օրինակներում Վրաստանը պատվավոր ներկայություն ունի եւ կարծես թե դանդաղորեն ու հաստատապես մտահորիզոնում վերածվում է եդեմական պարտեզի, մի վայրի, ուր որոշակիորեն ազատության շունչ կա, որոշակիորեն համակարգվածություն, մաքրություն, մատչելիություն, իրավունքների եւ ազատությունների պաշտպանություն, հստակություն։ Բոլորը գիտեն՝ Հայաստանից հազարավոր մարդիկ նստում են մեքենաներ, գնում Թբիլիսիի օդանավակայան, որպեսզի ավելի մատչելի եւ էժան տոմսով մեկնեն Եվրոպա կամ այլ երկրներ... մատչելի եւ էժան մի քանի անգամ։ Եվ այս լրջագույն հանգամանքը ոչ միայն չի մտահոգում հայաստանյան իշխանություններին, այլեւ տեղի գործարարներին, բիզնես ոլորտի ներկայացուցիչներին։ Վրաստանի ներկա վիճակի վերաբերյալ խոսքն այլեւս փայլող աչքերով է արտաբերվում։ «Նրանք արդեն կարող են ուղղակի տոմս առնել ու մեկնել եվրոպական ցանկացած երկիր», «Նրանց ճանապարհները, նրանց մոտեցումը, նրանց մատուցումը»։ Հայաստանաբնակ մարդկանց առօրեական կյանքում Վրաստանը՝ թեկուզ խոսքուզրույցի մեջ, նրանց պատրանքներում ու տեսլականներում օրինակ է դառնում եւ ոչ հեռավոր օրինակ։ Իհարկե, լավ կլիներ, որ պետությունների մակարդակով եւ կամ մարդկային փոխհարաբերություններով հայ-վրացական շփումներն ու հաղորդակցությունները զարգանային, վերաճեին, մտնեին բացարձակ այլ փուլ, այլ տարածություն։ Երկու երկրների միջեւ սերտ համագործակցության համար եղած հայ-վրացի պաշտոնյաների հանդիպումները մինչ այժմ կեղծ բարեպաշտության, անիմաստ, ոչ մի տեղ չտանող, զուտ ամրագրման տպավորություն են թողել՝ անարդյունք, նույնատիպ ավարտով։ Իշխանություններին վրացական օրինակը թերեւս ոչ էլ բարդութավորում է, դրա կարիքը չկա, ՀՀ քաղաքացու կյանքը բարելավելու խնդիր այս իշխանությունը վաղուց չունի։ Արամ ՊԱՉՅԱՆ